text:
Lestrartíð: 2½-6½ ár
Umsóknarfreist: Læruplássið ásetir freistina
Útbúgvingarstaður
Danmark
Undir útbúgvingini lærir tú um flogfør, at finna brek, umvæla og at røkja teir mongu lutirnar.
Ein flogmekanikari umvælir og røkir flogfør.
Ein stórur partur av arbeiðinum fevnir um at kanna flogførini og gera tey klár, áðrenn tey kunnu fara á flog. Tú ert eisini við í eftirlitsarbeiði, tá ið partar av flogførum ella heil flogfør verða tikin sundur.
Sum flogmekanikari lærir tú eisini at avlesa dátur úr telduni hjá flogfarinum og skriva frágreiðing um tað, tú gert við flogfarið.
Útbúgvingin gevur grundleggjandi vitan um at umvæla og røkja flogmotorar, bremsur, stýrisskipanir, el- og navigatiónsskipanir, skrokk, veingir, vel, róður og lendingarskrokk.
Tú kanst enda útbúgvingina sum A flogmekanikari ella við einum av sergreinunum B1- flúgvitøkningur, mekanikkur (stig 2) og B2- flogtøkningur, elektronik (stig 3).
A-flogmekanikara útbúgvingini tekur 2½ ár.
Sum B1 flogtøkningur, mekanikk (stig 2) lærir tú at røkja, umvæla, royna og at gera klár antin fastveingjaði flogfør við turbinumotor, fastveingjaði flogfør við stempulmotor ella tyrlu við turbinumotori. Útbúgvingin til B1 flogtøkning tekur 5 ár.
Á sergreinini B2-flogtøkningur, elektronik (stig 3) fært tú nágreiniliga vitan um ravtøkniligu (elektronisku) skipanirnar. Tú lærir at røkja og finna villur í navigatiónsskipanir, samskiftisskipanir og í teimum sjálvvirkandi flúgviskipanunum. Útbúgvingin til B2 flogtøkning tekur 5½ ár.
Sum flogmekanikari mást tú vera hugaður fyri alsamt meiri eftirútbúgving. Trygdin hjá øðrum er ógvuliga nógv treytað av tínum arbeiði, og tí er umráðandi, at tú ert tolin, nærlagdur og ábyrgdarfullur.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur og einari høvuðstilgongd, har tú skiftir millum starvsvenjing og skúla.
Frálæran fevnir m.a. um aerodynamikk, motorar, flogbygnað, flogskipanir og flúgvitól. Tú skalt eisini hava lærugreinar so sum danskt, enskt, elektronikk, alisfrøði og støddfrøði.
Við hesi útbúgving er tað umráðandi, at tú:
Útbúgvingin endar við sveinaroynd.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða hjá flogfeløgum, á flogverksmiðum og í flogherinum.
Tú kanst eisini fara undir framhaldsútbúgving.
Tú hevur atgongd til hesar vinnuakademiútbúgvingarnar:
Tú hevur atgongd til professións bachelor útbúgvingina
Tú kanst eisini víðari útbúgva teg á einari aðrari vinnuakademiútbúgving, sum tú velir tær. Gev gætur, at yrkisútbúgvingin skal vera ásett til at vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávísar lærugreinar og stig, tú skalt hava staðið, alt eftir hvørja vinnuakademiútbúgving tú søkir inn á.
Vinnuakademiútbúgvingar eru framhaldsútbúgvingar – vanliga 2 ár til longdar, settar saman við ástøði og starvsvenjing, knýttar at ávísari vinnu ella starvsøki.
Fleiri yrkisútbúgvingar geva tær eisini atgongd til professiónsbachelor og til bachelorútbúgvingar á universitetum.
Yrkisútbúgvingin til flogtøkning er á 5. stigi í donsku góðskingarkørmunum fyri lívlanga læru. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Les meiri á Uddannelsesguiden www.ug.dk her
Les "Ofta Settir Spurningar" her
Yrkisdepilin – www.yrkisdepilin.fo
Í læru sum flogmekanikari hjá Atlantic Airways
Jónstein Biskupstø, 26 ár
”Fakið er fjølbroytt. Vit hava um hydraulik og motorar og hvussu vatnleidningar verða lagdir, um hvussu flogfarið flýgur og aerodynamik. Eisini er nógv tøkni, t.d. skifta vit teldur í flogfarinum og feilsøkja.
Ein vanligur gerandisdagur kann innibera, at vit toga flogfarið út á flogbreytina og gera flogfarið klárt, soleiðis at ferðafólk kunna koma umborð, umframt flogskiparar og kabina. Vit gera flogfarið klárt at flúgva. Um kvøldarnar kemur flogfarið heimaftur og kemur typiskt inn í hangarin. Tá gera vit størri ting, t.d. skifta generatorar, hyggja í kabinuna og kanna, um ljós eru farin, um olja er á motorinum, umframt at vit gera ymsar royndir og kanningar á skipanunum umborð.
Lærutíðin er 4 ½ ár, men tað er ógvuliga spenanndi. Tú ert bæði í starvslæru í Føroyum og Keypmannahavn og aðrastaðni uttanlands, um tað skal til. Tú ert í skúla í Keypmannahavn fimta hvønn mánað í 3 mánaðar, 6 ferðir íalt.”
Hví skal ein velja hesa útbúgvingina?
”Tá tú ert liðugur í læru sum flogmekanikari, er heimurin opin fyri tær. Fakið sjálvt og allar handbøkur v.m. eru á enskum. Tað er internationalt, alt er á enskum. Tað er rættuliga spennandi at fara uttanlands og har eru ofta kanska fleiri pengar at fara eftir t.d. í Dubai og Katar. Hevur tú áhuga í flogmekanikki, vil eg mæla tær til at fara til Danmarkar at taka grundskeiðið í flúgvitøkni. Hetta grundskeiðið tekur 20 vikur og so veitst tú akkurát, um flúgving er tú. Er tað tú, so søk beinanvegin um at koma í læru!”
Lestrartíð: 2½-6½ ár
Umsóknarfreist: Læruplássið ásetir freistina
Útbúgvingarstaður
Danmark


c: text/html

text:
22. oktober 2015 samtykti Tórshavnar býráð byggiskránna fyri Skúlan á Fløtum.
Byggiskráin lýsir fyritreytir, námsfrøðilig og teknisk viðurskifti í sambandi við bygging av nýggjum fólkaskúla úti á Fløtum, sum kemur at hava fleiri enn 850 næmingar og á leið 100 starvsfólk.
Næsta stigið í verkætlanartilgongdini er hugskotskappingin. Hugskotskappingin snýr seg um, at ráðgevaratoymi, ið eru samansett av arktitekta- og verkfrøðingafyritøkum, geva sítt boð uppá bestu loysnina, sum m.a. lýsir snið, bygnað, ætlan, staðseting, atkomu, hvussu bygningurin/bygningarnir hanga saman og knýti ímillum ymisku virksemini.
Fýra ráðgevaratoymi eru undangóðkend til at luttaka í hugskotskappingini og eru tey farin í gongd. Tey eru:
• Elvi (Selmar Nielsen Arkitektar, Ósbjørn Jacobsen Arkitektar, LBF og SMJ)
• BIGKONTRAST (BIG-Bjarke Ingels Group, Kontrast byggilist og byggifrøði, LBF, SMJ)
• Árni Winther Arkitektar, Zeta Architects, SMJ og LBF)
• MAP Arktitektar, Arkitektar 99, LBF og PB Consult
Toymini hava fram til fríggjadagin 18. desember 2015 kl. 13 at lata sítt uppskot til kappingina. Hareftir farið verður undir at velja samanlagt bestu verkætlanarloysnina og síðani verður farið undir gerð av skipanaruppskoti í januar 2016.
Sjálv skúlabyggingin verður skipað í trý byggistig. Sambært tíðarætlanini verður fyrsta byggistig liðugt í juli 2018, og tá flytur miðdeildin (4.- 6-fl.) inn í skúlan. Annað byggistig er til hádeildina (7.-9.fl.), og tað verður liðugt í juli 2019. Í juli 2020 verður triðja byggistig liðugt, og tá flytur grunddeildin (forskúli-3. fl. og frítíðarskúli) inn í skúlan.
Byggiskráin og fylgiskjøl kunnu síggjast her
Um tú veitst okkurt, sum VP ikki veit - skriva so til vp@vp.fo

robotstxt: allowed

filter: keep


text:
Kinesiski sendiharrin sigur í samrøðu við DR, at hann ikki hevur hótt føroyingar.
“Eg havi uppá ongan máta hótt teir føroysku politikararnir” sigur Feng Tie.
Seinastu vikurnar er kinesiski sendiharrin lagdur undir at hava hótt føroyingar, við at um Føroya Tele ikki velur Huawei sum 5G veitara, so fær Føroyar onga fríhandilsavtalu við Kina.
Kinesiski sendiharrin viðurkennir at tað bleiv tosa um Huawai á fundinum við løgmann Bárður á Steig Nielsen.
“Sum kinesiskur sendiharri í Danmark er tað mítt arbeiði og skylda at hava fundir við føroysakar politikarar, fyri at tryggja at Huawei fær eina rættvísa viðferð uttan mismun. So mítt endamál við at fara til Føroyar er einkult – at tryggja at Huawei fær eina rættvísta viðferð.” Sigur Feng Tie við DR.
Sendiharrin vil ikki uppá um ein handilsavtala stendur og fellur við um Føroyar velja Huawei.
“Eg skifti orð um nógv ting við føroyingar, bæði Huawei og handilssambond. Men vanliga fortelur man ikki almenninginum hvat verður tosa um handa afturlatnar dyr. Tað er vanligur diplomatiskur vani.” Sigur Feng Tie sum eisni undirstrikar at hann ikki hótti Føroyingar, “og tað hava føroyingarnir eisini vátta” sigur hann.
Fleiri danskir politikarar hava ávara ímóti Huawei, tí teir óttast at Kina kann nýta tøknina til njósning.
“Tað er eitt lítið land, men eisini eitt viljasterkt fólk. So er eri vísur í at teir taka tí røttu avgerðina.” Sigur Feng Tie at enda.


text:
Í vikuni var móttøka í Verkhúsinum Stíggjur, í sambandi við at verkhúsið hevur virkað í 25 ár.
Landsstýriskvinnan, Eyðgunn Samuelsen, var við til móttøkuna og helt hesa røðu.
Verkhúsið Stíggjur, ið heldur til á Heigavegi í Saltangará, er partur av Trivnaðardeplinum hjá Almannaverkinum.
Verkhúsið Stíggjur veitir tilboð til fólk við menningartarni, sum ikki kunnu røkja arbeiði á arbeiðsmarknaðinum undir vanligum treytum. Tilboðið er somuleiðis ætlað fólkum, sum hava tørv á stórum stuðli og hjálp í gerandisdegnum.
Um tú veitst okkurt, sum VP ikki veit - skriva so til vp@vp.fo


text:
Black Sheep (bólkur)
Black Sheep er ein amerikanskur alternative hip hop bólkur, og er bygdur av tveimum tónleikarum, Dres og William McLean (Mista Lawnge). Teir eru limir í Native Tongues, og eru kendir fyri at vera tann fyrsti hip hop bólkurin sum gjørdi eftirlíknaði gangsta rap fyri eina komiska effekt (U Mean I'm Not). Ivaleyst eru Black Sheep best kendir fyri sangin The Choice Is Yours, sum Kia (bil felag) seinni brúktu í eini sjónvarpsreklamu.
TónleikasøgaRætta
- A Wolf in Sheep's Clothing (1991)
- Non-Fiction (1994)
- 8WM/Novakane (2006)
- From the Black Pool of Genius (2010)


text:
30. Mar 2019
Vesturbúgvin velur eisini Marport frá Vikmar
17. Mar 2019
Arctic Voyager velur eisini Marport frá Vikmar
09. Mar 2019
Varðborg velur eisini Viknet Internet frá Vikmar
24. Feb 2019
Akraberg velur eisini Viknet Internet frá VikmarViknet er serlig fylgisveina Internet tænasta, ment av Vikmar til Føroyskar brúkarar.Við Viknet loysnini frá Vikmar fær Akraberg útyvir skjótt Internet eisini.:- Viknet Radio við Viknet Radio fær manningin heilar 5 Føroyskar útvarps rásir- Viknet Media við Viknet Media...
23. Feb 2019
Nýggji Markus velur eisini SeapiX frá Vikmar
11. Feb 2019
Bjørn FD 727 velur eisini Marport.
Útgerðin umfatart komplettan Marport pakka.
02. Feb 2019
Borgarin velur eisini Viknet Internet frá Vikmar Viknet er serlig fylgisveina Internet tænasta, ment av Vikmar til Føroyskar brúkarar. Við Viknet loysnini frá Vikmar fær Borgarin útyvir skjótt Internet eisini.: - Viknet Radio við Viknet Radio fær manningin heilar...
18. Jan 2019
SeapiX mest framkomnað multibeam ekkólodd í 2018


text:
Tað er ongastaðni í Evropa, at vinnuvirki hava so dýran streym sum í Føroyum. Tað er úrslitið av eini kanning, Føroya Arbeiðsgevarafelag hevur gjørt.
Føroya Arbeiðsgevarafelag sigur, at munurin í elprísinum í Føroyum og í øðrum londum, er munandi øktur síðani 2011.
Føroya Arbeiðsgevarafelag sigur, at hetta er galdandi fyri tær stóru og tær miðal stóru fyritøkurnar.
Hjá teimum smærru virkjunum, er streymurin í Føroyum millum tann dýrasta í Evropa.
Her hava tey bara talt tað við, sum elfeløgini selja streymin fyri, og avgjøld av ymsum slagi, eru sostatt ikki tald við.
– Hetta ger føroyskar ídnaðarfyritøkur minni kappingarførar, og ger tað minni lokkandi at framleiða at virka vørur í Føroyum sigur felagið.
Tí heldur Arbeiðsgevarafelagið, at nú mugu landsmyndugleikarnir leggja eina ætlan fyri, hvussu elframleiðslan kann skipast, so at prísurin lækkar við tí endamáli at minka um munin á føroyskum vinnulívi, og vinnulívinum í øðrum londum.
Sev sigur, at síðani 2011 er munurin á prísinum, vinnuvirki í Føroyum og vinnuvirki í útlondum rinda fyri streymum, alsamt øktur.
– Verður gongdin í Føroyum samanborin við Ísland, Noreg Danmark, sum eisini hava ein fiskiídnað, hevur gongdin verið serstakliga vánalig fyri føroysku virkini, tí prísmunurin er nógv øktur seinastu árini, sigur felagið.
##med2##
Tey siga, at tann høgi streymprísurin í Føroyum kann vera avgerandi fyri, hvørja framleiðslu tað loysir seg at fara undir í Føroyum.
Er talan um orkukrevjandi framleiðslu, og ein føroysk fyritøka skal rinda 3-4 ferðir so høgan elprís sum eitt tilsvarandi virki ger aðrastaðni, er tað ikki serliga sannlíkt, at framleiðslan í Føroyum er kappingarfør.
– Harumframt ger hækkandi elprísurin tað minni lokkandi hjá ídnaðarfyritøkum at leggja um til elriknar nýtsluskipanir, sum er ein fortreyt fyri grønu umleggingini, sigur Arbeiðsgevarafelagið.
Tey vísa á, at samstundis sum elprísurin er hækkaður, hevur yvirskotið hjá SEV verið 76 milliónir í miðal um árið hesi seinastu fimm árini frá 2014 – 2018. Og tað hevur Sev selt streym fyri góðar 400 milliónir um árið.
Føroya Arbeiðsgevarafelag heldur, at hendan gongdin kann ikki halda fram og tí heitir felagið á landsmyndugleikarnir um at leggja eina ætlan fyri, hvussu broyting kann koma.


text:
Vørur - bøkur merktar við "Science fiction"
Vís alt 2. veraldarbardagi 2. veraldarbardagi/Stalingrad Afrika AIDS angist Antje Damm appilsingulur krabbi at sova at vaksa upp at vaska sær autisma bamsa barnaarbeiði barnabókmentir barnaheim barnhermenn barnsburður Beinta bilar bindibók bláur faktakrabbi bláur krabbi blæa brotsgerðir brotsverk bundinskapur bygdasøga bíbliusøga Bókarøð fantasy bókmentir bókstavirnir børn David Walliams detektivstovan deyði dreingir dreki dreygar Dísa dýr dýraungar einsemi Elin á Rógvi elting emil í lønnibergi endurminning Enja Eric Carle etingarólag eydna facebook faktabók faktakrabbi familja fantasi fantasy ferðast ferðasøga ferðavinna ferðir ferðsla fiskur Flekk flóttafólk flóttar foreldraleys forelskilsi fornfrøði fosturbarn foto frælsi frælsisrørsla frøkun ignora fuglar fuglur furða fátækdømi fátækradømi Fívil fótbóltur Føringasøga Føroyar føroysk faktabók føstulávint føðingardagur gandur gentufótbóltur gentur gerandissøga Gladiatordrongurin gladiatorur gomul gráur krabbi grønur krabbi gulur krabbi gávueskja gávur gøtubørn happing Harry Potter harðskapur hatur hav heilin heilsa heima heimadýr heimloysi heimssøga heks heksir Hervilgi Henry Herviligi Henry hevnd HIV hjálpsemi hjúnaskilnaður holocaust hugflog hughygni hugo huldukona hungur hungursleikirnir indiánar internet islam Jessica Schiefauer john blake jól jólaboðskapurin jólabók jólamaður jødahatur jødatýning kanin kenslur Kepler62 kjarnorka klassikari klemm kommunisma krabbabók Krabbabøkur krabbi krimi kroppur kroppurin Krossfiskur krossorð krígg kríggj krógva og blunda kvæði kyn kynsligur ágangur kynslív kærleiki kærleiki og vinalag landnám leiku lilla krabbi list Listdetektivarnir litir litur Ljóðbók lond longsul loyndarmál loyndarmálið loynidómur Luddi & Lundisa lundar lundi lærarar lættlesibók lívssøga lús lýs M. G. Leonard mafia Maggi mamma Mamma Mu Mannajagstrarin mannarættindi matstikni matur meiningsloysi messi mindfulness mistrivnaður mjólk morð Mosambik mumi mumidalur mumitrøll mumiur myndir myrkaræðsla mállæra Mín jólabók narnia natúruvernd nelson mandela nethapping njósning náttúra Nýggjastu Nýggjastu Flekk Pappbók Ole Lund Kirkegaard ormvera orð orðabók Pax Pettson og Findus petur kanin pinkulingur pippi pixi pottavenjing prumpa pápar pátrúgv rannsóknir reality show reyður krabbi ritverk robin hood rokkur Ronaldo rættindi ræðusøga rím Róm rómverjaríkið rúmdin rúsdrekka sagnir saknur samanhald sangir sangur/tónleikur science fiction seyður sjálvmorð sjórænari sjósavn sjúka skemt skilnaður skip skipslív skordýr skrímsl skóg skúlabyrjan skúlating skúli slatur Smábarnabøkur snurliklútur sorg spenningur spæl spøkilsi ST stavraðið steinøld stríðsítrótt stuttsøgur stúran sutta suðurafrika Sven Nordqvist svik systkin sálarsjúka søga søgn tarzan teknirøð teknisøga telda teldukjatt telduspæl tenn Teseus tolsemi Toron trælahald trælir trælur trøll Tsatsiki tunglyndi Turbo tíðindi tónleikur tøl uggi undirvísing undur ungdómslív uppgávur uppskriftir vampýrur vespa veður vikudagar vinalag vinir vinkonur vitello við hús viðarlund vættrar vættur víkingar víkingatíð vísindaskaldskapur William Wenton yrking yrkingar yvirtrúgv zombie Álvur Ákason Øssur og Maria árstíðir átrúnaður ættarsøga ættleiðing ævintýr í skúla ítriv ítrótt óhugni órættvísi øvund øvundsjúka øðrvísi úr mosakulluni


text:
Okkaradeildin:
Klokkan 18.00: KÍF - Kyndil, Ítrottarhøllin í Kollafirði
Tað snýr seg um at halda fast í hálvfinaluvónunum, tá ið KÍF og Kyndil bresta saman í Kollafirði í kvøld.
KÍF byrjaði kappingarárið við at vísa seg fram í oddinum, og eftir sigrar á VÍF og H71 og einum javnleiki ímóti Neistanum í Havn, vóru kollfirðingar millum heilt stóru favorittarnar í deildini.
Men síðani sigurin á H71 hevur KÍF siglt í tungum sjógvi. Ein sigur er komin til høldar ímóti Team Klaksvík, men í dystunum ímóti StÍF, Neistanum, H71, VÍF og Kyndli hevur KÍF einki stig fingið.
KÍF hevur framvegis átta dystir at røkka upp ímillum tey fýra fremstu, men helst skulu stig á borðið ímóti Kyndli í kvøld. Tá er bert eitt stig upp til VÍF á fjórða plássinum.
Tí kann hugsast, at vestmenningar halda við Kyndli í kvøld.
Tí Kyndil hevur havt eitt enn verri kappingarár enn KÍF, og úrtøkan hevur verið fýra stig ímóti Team Klaksvík og so ein sigur á KÍF, og neyvan munnu tey fýra fremstu óttast at Kyndil hóttir hálvfinaluplássini.
Men tað ber til, hóast tað skal ganga Kyndli sera væl í seinastu átta dystunum. Fyrsta treytin er at fáa øll stigini í Kollafirði í kvøld.'
Hetta er annar dystur av trimum at KÍF og Kyndil hittast í grundspælinum í Okkaradeildini.
Innanhýsis dystir
Støðan í Okkaradeildini


text:
Liverpool er nú tíggju stig fremst í Premier League, eftir at helmingurin av 17. umfari er spælt í dag. Liverpool vann 2-0 á Watford á heimavølli, meðan nærmasti kappingarneytin, Leicester City, óvæntað bara fingu javnleik móti Norwich.
Liverpool var stórur favorittur at vinna á botnliðnum Watford, sum í Nigel Pearson hevði nýggjan venjara til hendan dystin. Liverpool eisini dystin 2-0 við málum frá Mohamed Salah, men tað stóð nakað á.
Millum annað kundi gestirnir upp til tvær ferðir havt lagt seg á odda, áðrenn Mohamed Salah við skjótálopi legði Liverpool á odda. Í seinna hálvleiki fekk Liverpool eitt mál kolldømt, tí armholan hjá Sadio Mané var rangstødd. Hetta er aðru ferð í ár, at Liverpool hevur fingið mál kolldømt, tí ein spælari er bara fáar sentimetrar rangstaddur.
##med2##
Leicester City, við Jamie Vardy á odda, hevur verið nærmasti kappingarneytin hjá Liverpool, men í dag riggaði ikki. Eftir átta dystir upp í slag við sigri og máli frá Jamie Vardy, so vildi hvørki í dag. Tað bleiv til 1-1 móti Norwich og málið, sum Jamie Vardy átti lut í, bleiv skrivað sum sjálvmál.
Chelsea tapti eisini óvæntað 1-0 á heimavølli móti AFC Bournemouth, meðan uppflytarnir úr fyrrverandi stálbýnum, Sheffield United, halda fram við oðu gongdini. Hesa ferð við 2-0 sigri á somuleiðis uppflytarunum úr Aston Villa. Sheffield United er í løtuni á fimta plássi.
Premier League 17. umfar:
Liverpool – Watford 2-0
Burnley – Newcastle 1-0
Chelsea – AFC Bournemouth 0-1
Leicester – Norwich 1-1
Sheffield United – Aston Villa 2-0
Southampton – West Ham (klokkan 18.30)
Í morgin:
Manchester United – Everton
Wolverhampton – Tottenham
Arsenal – Manchester City
Mánadagin:
Crystal Palace - Brighton


text:
Mikukvøldið 31. januar verður aftur skipað fyri kafekvøldi fyri fosturforeldur.
Hetta kvøldið fer Høgni Mohr, rithøvundur, at greiða frá søguni, sum liggur aftanfyri nýggju bók hansara, Fractura Nasi. Bókin, sum er sera hugtakandi at lesa, snýr um ein heilt serligan súkklutúr í Føroyum í 2016, har súkklað verður kring alt landið: til bygdir og býir, har fólk liva sítt lív, men eisini til avtoftað pláss og støð, har tað nóg illa er klúgvandi.
Ferðin er tó ikki bara ein summartúrur í føgru føroysku náttúruni, men eisini ein ferð aftur í truplu barnaárini hjá Høgna, har hann hevði ringt við at finna seg til rættis saman við pápanum, ella rættari manninum hjá mammuni, sum hevði so ilt við at geva dronginum sín kærleika. Á ferðini ger Høgni sær nógvar tankar um, hvørjar avleiðingar hetta hevur havt fyri allan uppvøksturin og fyri vaksna lívið við.
Tá lesarin at enda kemur heim aftur til Havnar saman við Høgna, situr kenslan eftir, at myrku skuggarnir frá barnaárunum ikki hava skalað lívsmegina, ið eyðkennir alla bókina, og sum ger hana so frískliga at lesa, hóast álvaran, sum er í viðførinum.
Sum vanligt verður kafékvøldið í húsunum hjá Kommunufelagnum í R.C.Effersøesgøtu 30. Byrjað verður kl. 19.00 og endað kl. 21.00.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 15-12-2019
Eitt skiftið gevur upplýsingar um ein, sum er deyður og um, hvør skal arva viðkomandi. Tað er ikki altíð, at nakað er at arva, og skifti kunnu vera ymisk upp ígjøgnum tíðirnar.
Í skiftiprotokollini er yvirlit yvir ognarlutir hjá tí deyða. Fastogn, innbúgv og møguligur reiður peningur vórðu bókførd. Enntá gerandisklæðir og seingjarlín.
Navnaskráir eru í næstan øllum skiftiprotokollum, men gev gætur, at eitt navn kann vera “gloymt”.
Í føroyskum høpi eru fólk skrásett eftir fornavni fram til 1897.
Embætisfólk og fólk úr borgaraskapinum annars, vórðu oftast skrásett eftir eftirnavni.
Prestastættin hevði egna skiftiprotokol:
Tá tað kom til at skifta arv, hevði prestastættin sítt egna løgdømið (jurisdiktion). Í "Gejstlighedens Skifteprotokol" var arvur eftir prestum og prestaeinkjum skiftur fram til 1813.


text:
Christian í Grótinum kemur fullfermdur á Fuglafjørð
vinna07-01-2019 - 09:05 - Jóanis Nielsen
Christian í Grótinum, sum hevur verið á svartkjaftaveiðu sunnast í føroyskum sjógvi, setti í gjárkvøldið kós norðuryvir fullfermdur av svartkjafti - 2.500 tons - sum teir skulu landa til Havsbrún í Fuglafirði.
Vit á JN.fo tosaðu umborð við skiparan seint í gjárkvøldið, Páll Klein Rasmussen segði, at fiskiskapurin hevði verið góður um vikuskiftið, har royna 3 føroysk skip og 2 russisk skip.
Christian í Grótinum verður á Fuglafirði fyrrapartin, teir sleppa tó ikki framat at landa fyrrenn á midnátt týskvøldið.


text:
Kemilux stuðlar Tvøroyrar Bóltfelag
TB | 21/03/17
Tað legst í heilum til av skaranum av stuðlum til hetta kappingarárið. Tvøroyrar Bóltfelag kann kunngera Kemilux sum ein av stuðlunum í ár.
Kemilux hevur meira enn 50 ár á bakið, 1965 fór Kemilux undir at framleiða sápu. Høvuðsendamálið var at nøkta reingerðartørvin hjá teimum ymisku kundunum. Í dag verður framleiddar sápur og reingerðarevni til húsarhald, stovnar og virki. Ein stórur partur av framleiðsluni fer til útflutnings. Eisini veitir Kemilux vaski- og reingerðarútbúnað, arbeiðsklæðir og pakning til vinnulívið.


text:
Veðrið á Madeira
Madeira hevur eitt subtropisk veðurlag, sum minnir nógv um veðurlagið á teimum Kanarisku Oyggjunum. Av tí at Madeira liggur í Atlantshavinum uttanfyri Marokko ger, at tað ikki er so stórur munur á teimum høgu hitastigunum, sum eru um summari og teimum lægstu hitastigunum, sum eru um veturin, tí er tað eitt milt og gott veðurlag á Madeira. Tað sjáldsama og framúrskarandi veðurlagið gevur einastandandi eginleikar til vøksturin av eksotiskum plantum, runnum og litríkum blómum, sum vaksa runt allastaðni.
Veðrið á Madeira er eisini ávirkað av teimum vindum sum ráða í umráðnum. Teir vindar sum eru mest umráðandi eru teir, sum koma frá landnyrðinginum, ið koma niður frá tí portugisisku strondini, og tann heiti vindurin sum blæsur frá Norðurafrika.
Summar á Madeira
Um summari er veðrið næstan altíð heitt og sólríkt á Madeira. Hitin liggur millum 23-27 hitastig, men hitin kann eisini koma uppum tey 30 hitastigini. Sjálvt um náttina fer hitin ikki niður um tey 17-18 hitastigini Tann frískliga havluftin, sum er á Madeira ger, at hitin ikki verður óbehagiliga høgur mitt á degi. Men tað kann koma fyri, um vindur kemur frá Afrika, tá kann tað blíva sera heitt. Tað regnar lítið og onki um summari á Madeira, ikki fyrr enn síðst í septembur byrjar tað at regna.
Heystið á Madeira
Um heysti er veðrið framvegis lýtt og gott, men møguleikin fyri illveðrið er størri enn um summari. Heilt inn í novembur er hitin um dagin um 20 hitastig, og tað eru framvegis nógvur sólskinstímar, tí oyggin liggur nokk so langt suðuri. Men tað regnar eisini nokk so nógv í novembur.
Veturin á Madeira
Um veturin kann tað regna nokk so illa, serliga í fjøllunum og á norðurstrondini á Madeira. Tað kunnu eisini verða dagar har tað er yvirskíggja og nógvur vindur. Sum heild so hevur Madeira eitt sólríkt veðurlag, har tað í miðal eru 5-6 sólskinstímar um veturin og 7-8 tímar um summari. Í apríl kann verða vandi fyri kaldari veðri. Tann kaldasti temperatururin er 19 gradir.
Várið á Madeira
Um várið verður tað aftur turrari í veðrinum á Madeira. Tað verður meira sólríkt og heitari, serliga aftaná mars mánað, í mai mánað fara hitastigini yvir tey 20 aftur.


text:
Føroyar fastan lim í Uttanríkispolitisku nevndina
1. februar 2019
Tørvur á størri politiskari ávirkan úr Føroyum
Føroyar eru eitt ógvuliga opið samfelag upp á nógvar ymiskar mátar - vørur, tænastur, arbeiðsmegi og kapitalur, sum ferðast um nógv landamørk í Europa og onnur lond.
Vit eiga sum tjóð at hava størri ræði á málum, sum viðkoma okkum sjálvum og sum vit hava førleika og vitan til at arbeiða við og loysa.
Tí er tørvur á einari modernisering av Ríkisfelagsskapinum, har roynt verður at gera upp, hvat virkar og ikki - og royna at geva felagsskapinum eitt innihald, sum er nútíðarsvarandi og kann taka ímóti framtíðar avbjóðingum.
Beinleiðis ávirkan á uttanríkis- og verjupolitikk
Tað vildi sjálvandi verið hóskandi, at eitt av føroysku fólkavaldu umboðunum varð fastur limur í Uttanríkispolitisku nevndini á Fólkatingi, t.d. í eitt 2 ára skeið á gangin.
Hetta hevði verið eitt stig á vegnum til enn størri sjálvræði á uttanríkispolitiska økinum.
Uttanríkispolitiska nevndin hevur stóran týdning í Fólkatinginum og hevur uttanríkis- og verjupolitikk sum sítt málsøkið. Eitt av stóru, og fyri Føroyar viðkomandi, málunum hjá nevndini, er hvat skal henda í Arktisøkinum.
Lat okkum menna við skili, málrættað og stig fyri stig.
Hetta er upplagt eitt mál, sum eitt nýtt umboð frá Sambandsflokkinum á Fólkatingi, kundi arbeitt við og fingi politiska undirtøku fyri.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Asti
Asti er ein býur í útnyrðings Italia í Piedmonte regiónini. Í Asti búgva umleið 74.300 fólk. Fólk hava búð har í økinum síðan yngru steinøld. Býurin liggur umleið 55 km eystanfyri Torino. Býurin er høvuðsbýur í Asti Regiónini. Eitt kent tiltak, sum verður fyriskipað á hvørjum ári í býnum er Palio di Asti, sum er kapprenning við hestum, har riddararnir sita á hestabakinum uttan saðil. Tiltakið verður hildið á trýkantaða Piazza Alfieri triðja sunnudag í september og er tað elsta av sínum slag í Italia. Eina viku áðrenn hetta verður ein matfestivalur hildin í býnum, á enskum verður tað nevnt Asti's Festival of Festivals, á italskum máli: Festival delle sagre astigiane. Asti Jarnbreytastøðin læt upp í 1849 og er ein liður í Torino-Genova jarnbreytini og Castagnole–Asti–Mortara jarnbreytini.
Tey trý grannaøkini Asti, Cuneo, og Alessandria skapa Langhe og Monferrato fjallalendi mitt í Piedmont økinum, har eru stórar mongdir av kálksteini og sandsteini, sum Adriatarhavið hevur ført við sær fyri umleið 5 milliónum árum síðan. Grannaøkini framleiða eisini reyðvín, sum er millum tey bestu í Italia, umframt nøkur sløg av góðum hvíttvíni. Asti býur er miðdepilin í hesum økinum, og er størsti býurin av hesum vælkenda vínøki. i


text:
Stórmøtini: Høvi til persónligt prát og/ella forbøn
Stórmøtini: Høvi til persónligt prát og/ella forbøn
Undir Stórmøtunum hjá Kirkjuligu Heimamissiónini í høllini á Hálsi í Havn um vikuskiftið, verður sum vant høvi at fara til síðis í eitt høli fyri seg og fáa eitt persónligt prát í trúnaði. Tað kann vera um alt tað, sum liggur einum á hjarta. Fólkini, sum taka ímóti, hava tagnarskyldu, og tey kunnu eisini biðja fyri einum. Hetta tilboð verður á skránni undir øllum kvøldmøtunum.
Skráin fyri stórmøtini í ár er annars henda:
FRÍGGJADAGUR
Kl. 19.30 Stórmøti
Torleif Johannesen talar: “Hvørjum renni eg eftir?”
T.O.S. framførir
Juniortiltak fyri børn í skúlaaldri (vit byrja saman í høllini)
Barnaansing fyri børn undir skúlaaldur í kaféini
Høvi verður at lata ein gávu til Heimamissiónsungdóm
Drekkamunnur verður aftaná
Kl. 22.00 Ungdómsløta
Símun P. Jacobsen talar
Lovsangsløta
English Translation
LEYGARDAGUR
Kl. 13.00 Áhugatími: “Tekin um endatíðina” v/ Bergi D. Joensen
Kl. 19.30 Stórmøti
Kristian Martin Petersen talar: “Men tá teir hugdu upp, sóu teir ongan uttan Jesus einsamallan”
Bólkurin Tabitha syngur
Barnaansing fyri børn í skúlaaldri í høllini hjá Fimi (vit byrja saman í høllini á Hálsi)
Barnaansing fyri børn undir skúlaaldur í kaféini
Høvi verður at lata eina gávu til Leguhúsið í Nesvík
Expo (arbeiðsgreinar hjá Heimamissiónini og aðrir felagsskapir sýna fram)
Drekkamunnur verður aftaná
Kl. 22.00 Ungdómsløta
Ovi Brim talar
Lovsangsløta
English Translation
SUNNUDAGUR
Kl. 11.00 Gudstænastur í økinum
Kl. 15.00 Simbahitt
Ann Mari E. Kjølbro hevur eitt orð
Kórið frá Sangfagnaðinum syngur
Høvi verður at lata eina gávu til SIMBA
Nátturði verður aftaná
Kl. 18.00 Stórmøti
Alfred Petersen talar: “Mín frið gevi eg tykkum”
Gospelkórið Vox syngur
Filmssýning fyri børn í skúlaaldri (vit byrja saman í høllini)
Barnaansing fyri børn undir skúlaaldur í kaféini
Teknmálstulkur
Høvi verður at lata eina gávu til Heimamissiónina
Annað:
Øll møtini verða stroymað á trubodin.fo
Iktus og Lindin taka upp og senda
Kringvarpið tekur upp sunnukvøldið
English Translation
Kringvarpið tekur upp sunnukvøldið


text:
Tuesday, May 31, 2016
Kappast móti kópi á ójøvnum føti
Eitt er at regulera, eitt annað at skræða — hvussu ber tað til at summir bureaukratar halda seg kunna stýra fiskastovnum eina og aleina við at avmarka fiskiveiði og samstundis síggja burtur frá øllum øðrum viðkomandi faktorum?
Tá ið vit tosa um fiskastovnar sum avmarkað tilfeingi, liggur ofta ein niðurstøða innbygd, tó ikki altíð so væl undirbygd: at her skulu vit neyvan rokna við at tilfeingið er varandi. Hvør skal siga, um nakar ivi er um hvussu væl fyri ein fiskastovnur er so má ivin koma fiskastovninum til góðar, tí tað er betri at binda um heilan fingur enn at lata fiskivinnuna tjena pengar her og nú.
Men hvat um avmarkandi tiltøk móti fiskiveiði í onkrum førum í roynd og veru skaða vinnuna og harvið samfelagsbúskapin, uttan at bøta nakað í fiskastovninum — hvat er tá argumentið fyri at innføra fleiri avmarkingar, annað enn at rættvísgera áhaldandi kannustoyparí og beingnagarí í tí politisk-regulativu skipanini? Spurningurin er nevniliga hvussu óvissur skulu tulkast, til fyrimuns fyri hvønn.
Sjálvandi er fiskur eitt avmarkað tilfeingi — men hvussu nógv eyka skal tilfeingið avmarkast, serliga tá havt verður í huga at talan er um eitt tilfeingi sum endurnýggjar seg á hvørjum ári, um ikki umstøðurnar í havumhvørvinum broytast avgerandi til tað verra.
Sum heild man lítil ivi vera um at føroysk fiskivinna í øllum førum verður regulerað og avmarkað í nóg stóran, um ikki ov stóran, mun. Vit eiga undir verandi umstøðum at kunna ganga út frá, í allari rímiligheit, at okkara fiskatilfeingi er varandi.
Taka og geva
Og tilfeingisrentan — ber tað til at áseta eitt virði á henni uttan at ásetingin er merkt av hvørs áhugamál verða vard og framd í samanhanginum? Ella er tað eitt endamál í sjálvum sær at øll tilfeingisrentan skal súgvast úr vinnuni yvir í ta politisku skipanina?
Tað man ljóða sum løgið hazardspæl við lívsgrundarlagnum hjá fólki tá vit siga at vinnan skal sjálv sleppa at áseta virðið á sínum fyrr sjálvsøgdu rættindum, via uppboðssølu. Also — út frá tí logikki sum fyri tíðina í heilum verður varpaður út gjøgnum almennar tíðindamiðlar — skulu tey sum hava vunnið sær rættindi gjøgnum langan historik, krevjandi avrik, stórar íløgur og endaleysar arbeiðsinnsatsir, nú niðrast til ein bólk av biddandi bandittum og kraddarum sum ongan rætt høvdu til at byggja upp føroyska fiskivinnu yvir øll hesi ár. Tey skuldu heldur skammast yvir alt tey hava tjent, tí nú vil man nevniliga umdefinera teirra virksemi til einfalda móttøku av gávugóðsi frá tí almenna. Alt sum fyrr vann viðurkenning sum strev, serfrøði og váði er knappliga ikki so frægt sum ein parantes í hesari løgnu frásøgnini.
Ein mynd rennur einum til hugs: tú hevur ein flokk av fangum og avmarkar teirra atgongd til føði spakuliga meira og meira — og broytir so reglurnar drastiskt ein dag soleiðis at atgongd til føðina verður gjørd til ein spurning um “marknað” soleiðis at fangarnir knappliga sjálvir skulu áseta virðið á sínum lívsgrundarlag við at kappbjóða hvør móti øðrum um føðina. Rímiligt ella óreint?
Men hvat munu vera tær størstu avbjóðingarnar fyri komandi fiskivinnunýskipanir — samfelagsbúskaparliga, juridiskt, politiskt, praktiskt — sum tann alment setti arbeiðsbólkurin sær tað? Kann tað vera at flyta rættindi frá teimum sum hava vunnið sær síni og handa tey til onnur sum hava fingið útvegað sær ein posa av pengum at lokka við? Neyvan.
Fínir steinar
At fiskur sum tilfeingi er avmarkað man fáur ivast í; men tað ber saktans til at við vilja avmarka hetta tilfeingi enn meira av politiskum ella øðrum orsøkum. Tað gamla forskrekkilsið at fiskastovnar kunnu misrøkjast er neyvan tikið heilt úr leysari luft; men tað er eisini ein spurningur hvussu nógv ið hvør fiskastovnur kann “røkjast upp á pláss” gjøgnum eina og aleina at avmarka fiskiveiði. Tað er so deiliga lætt at síggja burtur frá øllum øðrum faktorum, bæði natúrligum og menniskjaligum, sum einki beinleiðis samband hava við fiskiveiði men sum kunnu ávirka fiskastovnar og harvið eisini fiskiskapin. Eitt dømi er temperaturur í sjónum, eitt annað saltinnihald; bara hesir báðir faktorar kunnu vera heilt avgerandi fyri vistskipanir í sjónum og kunnu fáa fiskastovnar at “hvørva” ella hinvegin “koma aftur”. Tílík natúrlig útsving — sum ofta fylgja yvirskipaðum og undirskipaðum ringrásum knýtt at streymum, vindum, sól, mána og øðrum fyribrigdum — viðvirka til sveiggj í mikroorganismum og fiskasløgum, sum aftur kann vera avgerandi fyri lívsgrundarlagið hjá vinnuligum fiskastovnum.
Tess meira av hesum verður tikið við í mentu, tess greiðari gerst tann veruleiki at tað er ómøguligt at stýra fiskastovnum sum so, og fullkomiliga ógjørligt at hava bara eina nøkulunda fatan av teirra dynamikki við einans at svørja til avmarkingar í fiskiskapi sum borgan fyri góðari stovnsrøkt. Sum eisini hevur verið víst á: um tað ber til at ovurfiska ein stovn, so ber eisini til at undirfiska hann.
Avmarkandi tiltøk móti fiskaetandi havdjórum eiga í princippinum eisini at kunna telja millum tøk tól innan fiskivinnustýring og stovnsrøkt. Ella, sagt eitt sindur øðrvísi, hvussu man friðingin av kópi ávirka fiskastovnar í ES sjógvi? Har munu mong samstundis spyrja um raðfesting av havsins súgdjórum fram um fólk í fiskivinnusamfeløgum kann hugsast at hava onkra moralska, mentala, pyskologiska, samfelagsbúskaparliga ávirkan — meðan slík samfeløg um alt ES mestsum fullkomiliga eru niðurlagað tey seinastu 40 árini undir “endurbyggingar ætlanum” og øðrum fínum bureaukratiskum brúgvasteinum.
Aðrar vinnur ávirka
Í ES er nevniliga hvør kópur friðhalgaður og etur sambært metingar eina dagliga mongd av fiski ið svarar til eini 6-8 prosent av egnari kropsvekt. Harvið eta hvørjir 10.000 kópar hvønn dag, við eini miðalvekt upp á eini 200 kg hvør, tilsamans eini 150 tons av feskum fiski, svarandi til stívliga 1.000 tons um vikuna, ella eini 52.000 tons um árið. Siga vit at tað finnast einir 150.000 europeiskir steinkópar og einir 300.000 láturkópar, so koma vit skjótt fram til at kópurin etur einar 2,3 milliónir tons av fiski árliga, bara í Europa.
Tá hava vit hvørki umhugsað hvat hvalur og fuglur eta, ei heldur hvat rovfiskur etur. Siga vit leysliga mett at kópurin umboðar umleið ein tíggjundapart av øllum sum svimjandi og flúgvandi rovdjór eta av fiski (kanska púra skeiv meting, men lat gá hesuferð fyri argumentið), so mugu vit rokna við at kanska 20-25 mió. tons av fiski verða etin árliga í Europa av rovdjórum. Talið er helst alt ov lágt, men er kortini nógvar ferðir hægri enn tann samlaða fiskiveiðin — bara soleiðis at vit gera okkum greitt at fiskiveiðin er ofta ein munandi minni táttur í tí samlaðu myndini enn vit halda.
Fyri perspektiv kann nevnast at tann samlaða fiskiveiðin hjá ES liggur sambært ES Kommissiónina um smáar 5 mió. tons um árið, sum aftur runt roknað útger um 5 prosent av heimsins fiskiveiði tilsamans (uml. 90 mió. tons).
Umframt at vit hava øll hesi natúrligu sveiggj, kann ymiskur ídnaður og virksemi bæði á sjógvi og landi ávirka livikorini hjá fiskastovnum; eitt dømi er petrokemisk útlát av ymiskum slag, eitt annað dømi sandgrevstur ið kann órógva ella oyðileggja viðbreknar vistskipanir. Og síðst men ikki minst hevur vinnuligur fiskiskapur sjálvsagt eisini sína ávirkan, hóast hendan ídag yvirhøvur ofta verður yvirmett heldur enn undirmett.
Vit skulu á hesum sinni ikki nærri inn á tað sum verður kallað fiskadeyðiligheit, sum bæði umfatar natúrliga deyðiligheit og deyðiligheit orsakað av fiskiveiði, annað enn at staðfesta at talan er framvegis í stóran mun um stórar óvissur, eisini í fiskifrøðini, hóast ávís roknimodell verða brúkt sum grundarlag í stovnsmetingum.
Tað stutta av tí langa: vit kunnu ikki stýra fiskastovnum, bara ávirka teir í avmarkaðan mun gjøgnum at stýra virkseminum hjá fólki. Betri hevði tó verið um aðrar vinnur enn bert fiskivinnan — vinnur ið eins og fiskivinnan kunnu ávirka fiskastovnar — eisini vórðu reguleraðar eftir líknandi meginreglum.
Tá ið vit tosa um fiskastovnar sum avmarkað tilfeingi, liggur ofta ein niðurstøða innbygd, tó ikki altíð so væl undirbygd: at her skulu vit neyvan rokna við at tilfeingið er varandi. Hvør skal siga, um nakar ivi er um hvussu væl fyri ein fiskastovnur er so má ivin koma fiskastovninum til góðar, tí tað er betri at binda um heilan fingur enn at lata fiskivinnuna tjena pengar her og nú.
Men hvat um avmarkandi tiltøk móti fiskiveiði í onkrum førum í roynd og veru skaða vinnuna og harvið samfelagsbúskapin, uttan at bøta nakað í fiskastovninum — hvat er tá argumentið fyri at innføra fleiri avmarkingar, annað enn at rættvísgera áhaldandi kannustoyparí og beingnagarí í tí politisk-regulativu skipanini? Spurningurin er nevniliga hvussu óvissur skulu tulkast, til fyrimuns fyri hvønn.
Sjálvandi er fiskur eitt avmarkað tilfeingi — men hvussu nógv eyka skal tilfeingið avmarkast, serliga tá havt verður í huga at talan er um eitt tilfeingi sum endurnýggjar seg á hvørjum ári, um ikki umstøðurnar í havumhvørvinum broytast avgerandi til tað verra.
Sum heild man lítil ivi vera um at føroysk fiskivinna í øllum førum verður regulerað og avmarkað í nóg stóran, um ikki ov stóran, mun. Vit eiga undir verandi umstøðum at kunna ganga út frá, í allari rímiligheit, at okkara fiskatilfeingi er varandi.
Taka og geva
Og tilfeingisrentan — ber tað til at áseta eitt virði á henni uttan at ásetingin er merkt av hvørs áhugamál verða vard og framd í samanhanginum? Ella er tað eitt endamál í sjálvum sær at øll tilfeingisrentan skal súgvast úr vinnuni yvir í ta politisku skipanina?
Tað man ljóða sum løgið hazardspæl við lívsgrundarlagnum hjá fólki tá vit siga at vinnan skal sjálv sleppa at áseta virðið á sínum fyrr sjálvsøgdu rættindum, via uppboðssølu. Also — út frá tí logikki sum fyri tíðina í heilum verður varpaður út gjøgnum almennar tíðindamiðlar — skulu tey sum hava vunnið sær rættindi gjøgnum langan historik, krevjandi avrik, stórar íløgur og endaleysar arbeiðsinnsatsir, nú niðrast til ein bólk av biddandi bandittum og kraddarum sum ongan rætt høvdu til at byggja upp føroyska fiskivinnu yvir øll hesi ár. Tey skuldu heldur skammast yvir alt tey hava tjent, tí nú vil man nevniliga umdefinera teirra virksemi til einfalda móttøku av gávugóðsi frá tí almenna. Alt sum fyrr vann viðurkenning sum strev, serfrøði og váði er knappliga ikki so frægt sum ein parantes í hesari løgnu frásøgnini.
Ein mynd rennur einum til hugs: tú hevur ein flokk av fangum og avmarkar teirra atgongd til føði spakuliga meira og meira — og broytir so reglurnar drastiskt ein dag soleiðis at atgongd til føðina verður gjørd til ein spurning um “marknað” soleiðis at fangarnir knappliga sjálvir skulu áseta virðið á sínum lívsgrundarlag við at kappbjóða hvør móti øðrum um føðina. Rímiligt ella óreint?
Men hvat munu vera tær størstu avbjóðingarnar fyri komandi fiskivinnunýskipanir — samfelagsbúskaparliga, juridiskt, politiskt, praktiskt — sum tann alment setti arbeiðsbólkurin sær tað? Kann tað vera at flyta rættindi frá teimum sum hava vunnið sær síni og handa tey til onnur sum hava fingið útvegað sær ein posa av pengum at lokka við? Neyvan.
Fínir steinar
At fiskur sum tilfeingi er avmarkað man fáur ivast í; men tað ber saktans til at við vilja avmarka hetta tilfeingi enn meira av politiskum ella øðrum orsøkum. Tað gamla forskrekkilsið at fiskastovnar kunnu misrøkjast er neyvan tikið heilt úr leysari luft; men tað er eisini ein spurningur hvussu nógv ið hvør fiskastovnur kann “røkjast upp á pláss” gjøgnum eina og aleina at avmarka fiskiveiði. Tað er so deiliga lætt at síggja burtur frá øllum øðrum faktorum, bæði natúrligum og menniskjaligum, sum einki beinleiðis samband hava við fiskiveiði men sum kunnu ávirka fiskastovnar og harvið eisini fiskiskapin. Eitt dømi er temperaturur í sjónum, eitt annað saltinnihald; bara hesir báðir faktorar kunnu vera heilt avgerandi fyri vistskipanir í sjónum og kunnu fáa fiskastovnar at “hvørva” ella hinvegin “koma aftur”. Tílík natúrlig útsving — sum ofta fylgja yvirskipaðum og undirskipaðum ringrásum knýtt at streymum, vindum, sól, mána og øðrum fyribrigdum — viðvirka til sveiggj í mikroorganismum og fiskasløgum, sum aftur kann vera avgerandi fyri lívsgrundarlagið hjá vinnuligum fiskastovnum.
Tess meira av hesum verður tikið við í mentu, tess greiðari gerst tann veruleiki at tað er ómøguligt at stýra fiskastovnum sum so, og fullkomiliga ógjørligt at hava bara eina nøkulunda fatan av teirra dynamikki við einans at svørja til avmarkingar í fiskiskapi sum borgan fyri góðari stovnsrøkt. Sum eisini hevur verið víst á: um tað ber til at ovurfiska ein stovn, so ber eisini til at undirfiska hann.
Avmarkandi tiltøk móti fiskaetandi havdjórum eiga í princippinum eisini at kunna telja millum tøk tól innan fiskivinnustýring og stovnsrøkt. Ella, sagt eitt sindur øðrvísi, hvussu man friðingin av kópi ávirka fiskastovnar í ES sjógvi? Har munu mong samstundis spyrja um raðfesting av havsins súgdjórum fram um fólk í fiskivinnusamfeløgum kann hugsast at hava onkra moralska, mentala, pyskologiska, samfelagsbúskaparliga ávirkan — meðan slík samfeløg um alt ES mestsum fullkomiliga eru niðurlagað tey seinastu 40 árini undir “endurbyggingar ætlanum” og øðrum fínum bureaukratiskum brúgvasteinum.
Aðrar vinnur ávirka
Í ES er nevniliga hvør kópur friðhalgaður og etur sambært metingar eina dagliga mongd av fiski ið svarar til eini 6-8 prosent av egnari kropsvekt. Harvið eta hvørjir 10.000 kópar hvønn dag, við eini miðalvekt upp á eini 200 kg hvør, tilsamans eini 150 tons av feskum fiski, svarandi til stívliga 1.000 tons um vikuna, ella eini 52.000 tons um árið. Siga vit at tað finnast einir 150.000 europeiskir steinkópar og einir 300.000 láturkópar, so koma vit skjótt fram til at kópurin etur einar 2,3 milliónir tons av fiski árliga, bara í Europa.
Tá hava vit hvørki umhugsað hvat hvalur og fuglur eta, ei heldur hvat rovfiskur etur. Siga vit leysliga mett at kópurin umboðar umleið ein tíggjundapart av øllum sum svimjandi og flúgvandi rovdjór eta av fiski (kanska púra skeiv meting, men lat gá hesuferð fyri argumentið), so mugu vit rokna við at kanska 20-25 mió. tons av fiski verða etin árliga í Europa av rovdjórum. Talið er helst alt ov lágt, men er kortini nógvar ferðir hægri enn tann samlaða fiskiveiðin — bara soleiðis at vit gera okkum greitt at fiskiveiðin er ofta ein munandi minni táttur í tí samlaðu myndini enn vit halda.
Fyri perspektiv kann nevnast at tann samlaða fiskiveiðin hjá ES liggur sambært ES Kommissiónina um smáar 5 mió. tons um árið, sum aftur runt roknað útger um 5 prosent av heimsins fiskiveiði tilsamans (uml. 90 mió. tons).
Umframt at vit hava øll hesi natúrligu sveiggj, kann ymiskur ídnaður og virksemi bæði á sjógvi og landi ávirka livikorini hjá fiskastovnum; eitt dømi er petrokemisk útlát av ymiskum slag, eitt annað dømi sandgrevstur ið kann órógva ella oyðileggja viðbreknar vistskipanir. Og síðst men ikki minst hevur vinnuligur fiskiskapur sjálvsagt eisini sína ávirkan, hóast hendan ídag yvirhøvur ofta verður yvirmett heldur enn undirmett.
Vit skulu á hesum sinni ikki nærri inn á tað sum verður kallað fiskadeyðiligheit, sum bæði umfatar natúrliga deyðiligheit og deyðiligheit orsakað av fiskiveiði, annað enn at staðfesta at talan er framvegis í stóran mun um stórar óvissur, eisini í fiskifrøðini, hóast ávís roknimodell verða brúkt sum grundarlag í stovnsmetingum.
Tað stutta av tí langa: vit kunnu ikki stýra fiskastovnum, bara ávirka teir í avmarkaðan mun gjøgnum at stýra virkseminum hjá fólki. Betri hevði tó verið um aðrar vinnur enn bert fiskivinnan — vinnur ið eins og fiskivinnan kunnu ávirka fiskastovnar — eisini vórðu reguleraðar eftir líknandi meginreglum.
Subscribe to: Post Comments (Atom)


text:
Korfu
Korfu (Grikskt mál: Kέpkupa, Kérkyra) er ein oyggj í Grikkalandi. Hon liggur í oyggjabólkinum vestanfyri meginlandið, sum verður nevndur Jónaoyggjar ella Eptanisa. Korfu er tann næststørsta oyggin í hesum oyggabólki. Fyrra orðið kemur frá fornu griksku gudalæruni, Io var ein prestinna, sum Zeuz var forelskaður í. Hann gjørdi hana um til eina kúgv, og síðan gjørdi hann seg sjálvann um til ein tarv, og tá tey komu til Jonisku oyggjarnar, fingu tey barnið Evropa, sum bleiv til heimspartin Evropa. Seinna orðið merkir Sjeyoyggjar, sum sipar til tær sjey høvuðsoyggjarnar. Oyggjabólkurin hevur tó fleiri smærri oyggjar og hólmar enn tær sjey. Høvuðsbýurin á Korfu eitur eisini Korfu. Í høvuðsbýnum búgva umleið 33.000 fólk. Á allari oynni búgva umleið 110.000 fólk.
Innihaldsyvirlit
[rætta | rætta wikitekst]
Oyggin er tætt knýtt at griksku søguni heilt aftur til byrjanina á tí forngriksku gudalæruni. Tað grikska navnið Kerkyra ella Korkyra hevur relatiónir til tvær sterkar ímyndir av vatni: Poseidon, havgudurin, og Asopus, ein týdningarmikil á á grikska meginlandinum. [1] Sambært søgnini, so gjørdist Poseidon ásttikin í tí vøkru nymfuni Korkyra, sum var dóttir Asopus og áarnymfuna Metope, og burturførdi hana. Poseidon førdi Korkyru til ta navnleysu oynna, og í hjúnarbandseydnu bjóðaði henni at uppkalla oynna eftir henni: Korkyra. Hetta navnið er síðan vorðið Kerkyra. Saman fingu tey eitt barn, sum tey nevndu Phaiax. Eftir hesum barnið eru íbúgvarnir á Korfu uppkallaðir. Teir vera nevndir Faiakes á grikskum. Á látínskum bleiv tað til Phaecians.
Søga[rætta | rætta wikitekst]
Korfu hevur hoyrt til ymisk harradømi gjøgnum tíðirnar, og har hava verið nógv stríð, og borgir eru bygdar fyri at verja oynna og Korfu bý. Tvær borgir fevna um allan býin, og tað er einasti býur í Grikkalandi, sum á henda hátt er so væl vardur av borgum. Orsakað av hesum hevur grikska stjórnin avgjørt at nevna býin Kastropolis (borgbýurin). Korfu var leingi stýrt av Venesianska Ríkinum, sum niðurbardu fleiri kringsetingar av turkum. Eftir Napoleonskríggini kom Korfu undir bretskt harradømi. Tað endaði tó við, at Bretska Ríkið leysgav Korfu og hinar Jonisku oyggjarnar, soleiðis at tær kundu sameinast við tað nýggju griksku tjóðina. Henda sameining fór endaliga fram í 1864 við London Sáttmálanum. Í 2007 kom Korfu býur við á listan yvir heimsarvar hjá World Heritage Sites.
Fyrra heimskríggj[rætta | rætta wikitekst]
Undir Fyrra Heimskríggi gjørdist Korfu eitt stað har serbiskir hermenn og vanlig fólk flýddu frá heimlandi teirra, sum var hersett av bulgarum, týskum og eysturríkarum. Teir vóru nógvir í tali, og oyggin kláraði ikki at breyðføða allir hesir menn. Nógvir teirra doyði av hungri ella av sjúku og øðrum. Líkini av teimum flestu av teimum vóru jarðað á sjónum við ta lítlu oynna Vido, sum er beint uttanfyri havnina við Korfu býi. Serbar hava seinni reist ein minnisvarða á oynni til minnis um teir serbar, ið lótu lív og vóru jarðaðir har.
Ferðavinna[rætta | rætta wikitekst]
Korfu er eitt vælumtókt ferðavinnumál. Til fyrst í 20. øld var tað mest kongalig úr Evropa og onnur av aðalstætt. Eitt nú kunnu nevnast Keisari Wilhelm II av Týsklandi og Keisarinna Elisabeth av Eysturríki. Í dag eru tað eisini nógvar familjur frá miðalstættini, ið vitja oynna, hesi eru fyrst og fremst úr Bretlandi, Skandinavia og Týsklandi. So við og við er tað vorði til hópferðavinnu. Teimum ríku dáma tó enn væl at vitja oynna. Eitt nú kann nevnast, at limir úr Rothchild familjuni og russiskir oligarkar eiga hús í landnyrðings partinum av oynni.
Myndir[rætta | rætta wikitekst]
Keldur[rætta | rætta wikitekst]


text:
Orð: Hans Adolph Brorson
Týtt: Johs. Mortensen
1. Eg síggi teg, Guðs lambið, har
á Sions fjallagrein.
Men, o, tann leið, teg hagar bar,
tær voldi harm og mein.
O, byrðin, sum teg løgd varð á
– øll heimsins synd og trá.
So søkk tú í ta neyð, oss neit,
so djúpt, sum eingin veit.
2. Sakleysa lamb, tú ofrað vart,
so neyðarsligt at sjá,
at vinna tað, ið tær var kært,
og leyst úr leinkjum fá.
Tú kvetti øll vár fongsulsbond
við nagla gjøgnum hond;
tú steig við sigri út úr grøv,
tú oyddi deyðans krøv.
3. Nú tyrpist fjøldin um tín stól
í hvítum klæðum har.
Hvørt eyga skínur sum ein sól,
tí tað Guðs lambið sær.
Hitt orð um lambsins tunga stríð,
sum gjørdi okkum frí,
tað syngja einglar enn í dag
við sama treysta lag.
4. Mong túsund hava sær í favn’
øll hørpu stillað rætt,
um ennið lambsins faðirs navn
ger kenda teirra ætt.
Tað er sum fossa dun og ljóð,
tá ið tey syngja fró:
«Guðs lamb vann okkum páradís,
vit syngja lov og prís!»
5. Takk, Faðir, at tú góður vart
við Ádams falna fon,
til vára frelsu offur bart
tú tín einborna son!
Tær prísar nú hvørt tungublað
og hvørt eitt hjartaslag:
Guðs lamb, nú fyri stríð títt hart
um ævi tøkk tú fært!


text:
Býarbókasavnið hevur øðrvísi bókasølu alla vikuna
Frá í dag, og alla vikuna, selur Býarbókasavnið í Havn bøkur. Tey hava valgt at skipa søluna av bókasavnsbókum á tann hátt, at søluprísirnir lækka fyri hvønn dag.
Í døgunum 17.-23. juni selur Býarbókasavnið brúktar bøkur, tíðarrit og annað tilfar eftir hollendskari fyrimynd, sum er at lækka prísin hvønn dag.
Mánadag er prísurin 20 krónur
Týsdag 15 krónur
Mikudag 10 krónur
Hósdag 5 krónur
Fríggjadag 10 krónur fyri ein fullan posa
Leygardag og sunnudag er alt ókeypis
Hvussu leingi torir tú at bíða? Spyr Býarbókasavnið í lýsingini fyri tiltakið.
Mest lisið í farnu viku
R7 Premier League (45) - 20. jan 2020
Eg eri hamrandi troyttur av teirri slagsíðu sum Kringvarpið leggur fyri dagin
Miðvika við Kára P. Højgaard (8) - Gestur: Absalon Matras
Nú er Landsfelagið Børn og Samvera stovnað
Metis - Øll sendingin - 21. jan 2020
Góðar tíðir í Danmark, men tó fleiri arbeiðsleysir akademikarar
Kjakið um Heilsuskúlan ov einstáttað
Vinnulívsmaður í Vági: Líkist ongum at avlýsa túrar hjá Smyrli á bestu ætt
Lívligt kring Trongisvágsfjørð
Mangur sigur frá Ólavi kongi, men hevur ikki sæð hann...
Tvey ferðsluóhapp á Porkerishálsi
Nógvur vindur aftur í dag
Samrøða: Jørgen Niclasen, um arbeiði sum landsstýrismaður í fíggjarmálum
Reisigildi á Hotel Føroyum
Óvist um Eysturoyartunnilin verður liðugur í 2020
Samrøða: Jørgen Niclasen, um støðuna í Fíggjarmálaráðnum í løtuni
Samrøða: Terje B. Vestergaard, sum er varaborgarstjóri í Runavíkar kommunu
Fóðurflakin á Víkum sleipaður á Vestmanna
Í dag er altjóða mótmælisdagur móti 5G, men ikki í Føroyum
Góð vinnutíðindi til m.a. meiri framburð og vælferð
Sálarfrøðingur sigur, at besta gávan til børn er at læra tey um Gud
Sjórænarar flýddu eftir skotbardaga
MYNDARØÐ: Jákup Andreasen lagt frá sær
Tjúgu verkætlanir fáa stuðul frá Fiskimálaráðnum
Samband
Postboks 226
FO-600 Saltangará


text:
Hevur tann politiski klassin sett fiskivinnuna upp ímóti múrinum og skapt ein so lemjandi ótryggleika at eingin í vinnuni veit upp ella niður — ella er talan um okkurt heilt annað sum bara ikki er møguligt at skilja fyri vanlig fólk?
Tak uppboðssøluna av veiðirættindum ið ger fíggjarætlanir og framrokningar ómøguligar hjá fiskireiðaríum; ella tak økiskvotur misnevndar menningarkvotur og tilhoyrandi rumbul í sáttmálaviðurskiftum millum skip og manningar; ella tak komandi ‘umsitingarætlan’ við øktum skrivstovu- og teknokratveldi (dagføring: vísti seg at vera ein yvirdrivin óró, tíbetur); ella tak eitt veiðigjald við okurssatsum ið eingin politisk semja fæst um.
ĺ hesum nýskipanartíðum liggja nevniliga so nógvur ruðuleiki, so stórur ótryggleiki, so stórliga øktar óvissur, so nógvir nýggir spírar til klandur og stríð, at ein spurningur gerst ótolandi aktuellur fyri okkara fiskivinnusamfelag: Hvat var ætlanin, hvat er endamálið her, hvat vilja lógarsmiðir og umsitarar náa fram til, við so mongum so oyðandi tiltøkum móti einari fyri føroyingar so týðandi vinnu?
Eingin er enn komin við einari samanhangandi frágreiðing um hvat hendan ‘løgtingslóg um fyrisiting av sjófeingi’ veruliga snýr seg um, nú aftaná at hon er samtykt og so við og við verður rullað út. Nú er tað neyvan longur so áhugavert hvat ið alt kallaðist fyri árum síðani tá ið slagorð og fagurspinn settu dagsskránna — vit eru gott og væl farin um tað mótið á hesari nýskipanarferð.
Ein nýskipan í leysum lofti kann so ikki vera nøkur ynskistøða fyri eina stjórn, ella soleiðis vilja vit helst hugsa. Illgrunasom fólk — summi kanska órein, onnur kanska bara realistisk ella illa roynd — hugsa helst hinvegin: hvat um alt hetta kaosið í fiskivinnuni er tilætlað, roknað út konspiratoriskt og framt við fríum vilja? Finnast veruliga kreftir í Føroyum, og møguliga uttan fyri landoddarnar, sum kunnu hugsast at hava okkurt slag av áhuga í at síggja okkara fiskivinnu brotna niður, soleiðis at hon — og alt tað hon sum heild umboðar — missir sína búskaparligu kraft og sín samfelagsliga status?
Soleiðis vilja vit ikki hugsa, og vónandi eru tey ikki mong ið møguliga ganga við slíkum tankum; tí so galið kann tað bara ikki vera blivið, ikki í Føroyum. Hinvegin hava fólk ilt við at skilja hvørjar fyrimunir ið føroyingar, fiskaexportørar burturav, kunnu fáa av at selja síni fiskirættindi umvegis almenna uppboðssølu sum ger tilveruna sera ótrygga fyri aktørarnar í fiskivinnuni. Hvat fáa vit burturúr at tey sum leingi hava varðað av vinnuni, og gjøgnum árini bygt upp hópin av dýrtkeyptum royndum og servitan, knappliga skulu standa við nýggjum og púra óneyðugum óvissum ið okkara kappingarneytar í ĺslandi, Noreg og alla aðrastaðni sleppa heilt undan?


text:
Marius Ziska á mentanarnáttini
Fríggjadagin hin 31. mai fer mentanarnáttin á Tvøroyri av bakkastokki. Tiltakið er vaksið í vavi ár um ár, og í ár verður einki undantak. Í fjør eydnaðust tiltøkini framúr væl og fólk lótu sera væl at.
Tónleikur er ein sjálvsagdur partur av mentanarnáttini og eitt av nøvnunum í ár, er dugnaligi tónasmiðurin úr Søldafirði, Marius Ziska.
Marius hevur ikki spælt í Suðuroynni síðan 2005 og gleðir hann seg sera nógv til at koma suður at framføra. Marius hevur seinastu árini sligið seg fastan sum ein av okkara allar dugnaligastu tónleikarum og eitt nú kenna vit einastandandi rødd hansara frá sanginum “going home”, ið var ímyndin av átakinum hjá Visit Faroe Islands “Unspoiled”, “Untouched” í 2015. Tónleikurin hjá Marius fór við hesum átaki kring allan heimin og er hann sera nógv umbiðin bæði her heima og uttanlands.
Vit eru sera fegin um at hava fingið Marius á skránna hjá okkum í ár og gleða okkum at bjóða teimum vitjandi eina serastaka tónleikauppliving. Júst stað og klokku kunngera vit seinni.
Lagið “Going Home” kann hoyrast her https://www.youtube.com/
Date
31 May 21:00 - 21:45


text:
Orkulán
Orkulán er til tín, ið hevur ætlanir um at gera orkusparandi og umhvørvisvinarligar betringar á bústaðin.
Umframt at betra um bústaðin fært tú eisini ágóða av minni orkunýtslu.
Orkulán kann nýtast til:
- Bjálving av bústaði
- Nýggj vindeygu
- Nýggja tekju ella klædning
- Nýggja ella alternativa orkuskipan
- Vinnuligar bygningar
- Uppíbygging
- Nýbygging
Orkulán til 2,5%*
Við einum orkuláni kanst tú læna upp til 300.000 kr. við eini afturgjaldstíð, ið er upp til 20 ár.
Bestu rentuna við Nordik360
Tá tú savnar tíni fíggjarviðurskifti hjá okkum og gerst Nordik360-kundi, fært tú lagaligari rentur og nógvar ókeypis tænastur.
*Orkulán hevur skiftandi rentu. Lánsupphædd: 300.000 kr., afturgjaldstíð: 20 ár, effektiv renta:
2,52 %, og ÁKP: 3,0%, mánaðarligt gjald: 1.651 kr., samlað gjald: 396.348 kr. Tað er ein fyritreyt,
at tú ert Nordik360-kundi.


text:
Nú eru eitt sindur langt ímillum uppskriftirnar, men soleiðis er, tá ein lítil frella fer avstað við tíðini. Hendan uppskriftin er tó sera vælegnað til eina mammu, sum hevur nokk at gera. Tað er ikki neyðugt at deila deiggið til... Continue reading →
Eg hevði hug til okkurt lekkurt í morgun. Hesir muffurnar eru so lekkrar. Hetta er ein sunnari útgáva, men eg kann ímynda mær, at tað er sera lekkurt at koyra eitt sindur av sjokulátu í (Áhh Vígdis, hetta skal... Continue reading →
Nú var aftur tíð til eina lekkra og lætta uppskrift. Hesar muffurnar eru skjótar og einkultar at gera, og so síggja tær ordiliga fínar og frískligar út. Hetta er skjótt at klamsa saman, um tú fært gestir í vikuskiftinum. Tilfar... Continue reading →
Bláberjamuffur við marcipan og hvítari sjokulátu Nú varð tað mín túrur, at hava køku við til mínar fittu floksfelagar. Tá skal tað helst verða okkurt, sum er lætt at hava við sær. Muffir eru lættar at gera, og man kann... Continue reading →


text:
Í Dimmu nr. 15 frá 20. Januar 2012, skrivar Líggjas í Bø, eitt lesarabræv, sum hann kallar “Drotningin og hennara riddarar”. Í lesarabrævinum vísir hann staðiliga á, at føroyingar, sum limir í norska ríkinum leingi vóru í felagsskapi við Danmark um m.a. kong, og at tann felagsskapurin ongantíð er avtikin. Hann vísir á, at danska kongsveldið í øldir hevur roynt at heilavaska føroyingar til at vera danir. Vit hava biðið fyrrverandi tingmann, Tórbjørn Jacobsen, gera viðmerkingar til hendan spurningin, sum Zakarias Wang, fólkalívsfrøðingur, hevur havt frammi í nógv ár.
2. partur
Tað var ein vanlukka, at heimastýrislógin gjørdist ein politiskur veruleiki í Føroyum. Rættur og ábyrgd vóru sogin úr politiska merginum, og tað kann skjalprógvast, at fyri hvønn dag síðani hava vit flutt okkum longur burtur frá tí avgerðini, sum Fólkaatkvøðan vildi. Í skjølum frá hesi tíðini hava vit eisini fingið at vita, at tað var hetta danir vildu.
Loysingarmenninir vóru politiskt húsvillir eftir tað sum hendi í 46, 47 og 48. Fólkaflokkurin gjørdist alt meira lunkaður, fyrst rýmdu teir av tingi eftir kongsins boðum, og táið teir kastaðu saman við Sambandsflokkinum í 1950, tá var tann skriðan lopin endaliga. Hvussu teir hava hugsað sær, loysingarmenninir, at málið kundi vendast aftur á beint, er ilt at siga.
Helst hava teir grunað leingi um hetta, tí Tjóðveldisflokkurin verður ikki stovnaður fyrrenn í mai mánaða í 48. Stutt eftir, at ein meiriluti á tingi hevur samtykt donsku heimastýrislógina. Giti, at teir vildu halda fram við eini fólkarørslu fyri loysing samstundis sum hendan gjørdist partur av parlamentariska segmentinum, sum ein avantgarda, ið var røddin og argumentið hjá rørsluni innan tinggátt. Í einum hjálandi er hetta ein trupul leið, eitt tvíeggjað svørð.
Hinvegin, so er tað skjótt, at ein flokkur hongur í “leysum lofti”, um hann bara førir fram national sjónarmið. Býr ongin annar strukturur í honum, so hevur hann ongan tilverurætt í longdini. At Erlendur gjørdist formaður í Fiskimannafelagnum, broytir hesi viðurskifti. Serliga eftir at hann gjørdist tingmaður og formaður í bæði flokki og fiskimannafelag. Eftir tað hevur flokkurin valt síðu í vinstra/høgra spurninginum.
Nú er flokkurin ein vinstraflokkur, ið samstundis skal samansjóva sjónarmiðini hjá øllum teimum, ið vilja loysing, bæði høgru og vinstrumegin miðjuna í praktiskum politiskum spurningum. Søguliga hevur flokkurin verið partur av øllum teimum rákum, sum hava havt ein nationalan brodd í sær.
Verkføllini í fimmtiárunum vóru slagið um tær sosialu Føroyar meðan NATO-málið, fiskimarksmálini, EEC-málið og fullveldismálið í 90-unum vóru mál, har flokkurin var í broddi fylkingar. Men ivaleyst er tað ein sannroynd, at flokkurin í alt ov stóran mun gjørdist ein partur av tí donsku heimastýrislóg, sum danir ætlaðu skuldi binda Føroyar tættari at Danmørk.
At fullveldisroyndin í 98 ikki eydnaðist var eitt bakkast. Ein politisk tragedia. Politisku bøllingarnir hjá Fólkalfokkinum hildu ikki, táið tað kom til skarpskeringar. Nyrup vitsti hvat hann gjørdi, táið hann hótti við 4-ára skiftistíðini í ríkisveitingini. Síðani hava vit livað í einum nationalum vacuum. Og skilið er hareftir.
Tað var ein vanlukka, at heimastýrislógin gjørdist ein politiskur veruleiki í Føroyum, staðfestir Tórbjørn Jacobsen.
--------------------
Næsta grein: Loysingin kemur ikki gjøgnum Løgtingið, sigur Tórbjørn Jacobsen...


text:
Tað fyrsta eg hugsi um tá onkur sigur “summar” er “feria”. Men ofta kennist tað ikki sum feria, tað kennist heldur sum ein øðrvísi tilvera, enn tann man upplivir hinar tíggju mánaðirnar. Feria ella ikki feria, so er summarið nakað... Continue reading →
Tríggjar lættar háruppsetanir til veistluna. No.1 – Fiskaflættan Hetta lookið er eitt sindur avslappað og kul. Jú meira tú hálar í flættuna, jú rokaligari og størri blívur hon. Tað einasta tær tørvar til hetta er tvey elastik og eitt krúllujarn.... Continue reading →
Ein kjóli – Trý sett! Tað er ikki bara festival sesong, men vikuskiftini í summarferiuni eru ofta eisini proppaði við brúdleypum. Eg elski at vera til brúdleyp. Alt er so romantiskt og í eitt kvøld er alt eitt sindur meira... Continue reading →
Eg hevði glett meg til at friðarligt vikuskifti í Skálavík. Sjeikurin skuldi koma heim úr Danmark fríggjakvøldið og so skuldu vit fara suður til verfamiljuna alt vikuskifti. Men hendan ætlanin broyttist fríggjadagin, tá hann var so heppin at fáa eitt ókeypis... Continue reading →
Vit eru mitt í festival sesongini og ein av stórstu føroysku festivalunum byrjar í morgin! Tað er nemliga G! Eg havi í nógv ár verið á G!, um ikki allar dagarnar, so onkran av døgunum. Útyvir tónleikin og stemningin á... Continue reading →
Tann stóri spurningurin tá eg skal á pall, er altíð hvat eg skal í og hvussu hárið skal setast og hvussu smynkan skal leggjast osf! Ja, eg eri jú eitt konufólk! Hendan vikan hevur verið proppað við arbeiði, venjing og... Continue reading →
So er tað í morgin, at vit fara á pallin til Við Brúnna! Nú havi eg ikki sungið so nógv í seinastuni, og tað eru nógv ár síðani eg spældi við fullum bólki afturat mær. Men hetta er fantastiskt! Vit... Continue reading →
Mítt summarstarv Áhh tað hevði verið lekkurt, at komi heim í summarferiu og sloppið undan at arbeitt. Men sum hjá øllum øðrum, so veksa pengarnir heldur ikki á trøðum hjá mær. So í apríl/mai byrjaði eg at hugsað um at... Continue reading →
So var hon aftur her.. “Tann reyða vinkonan” “Tann reyða vitjanin” “Tann tíðin á mánaðinum” Ohh dear, kært barn har mange navne! (Mannfólk, haldi tykkum fyri eyguni og oyruni!). Tá eg var yngri merkti eg ikki so nógv til, at... Continue reading →
Nú var aftur tíð til eina lekkra og lætta uppskrift. Hesar muffurnar eru skjótar og einkultar at gera, og so síggja tær ordiliga fínar og frískligar út. Hetta er skjótt at klamsa saman, um tú fært gestir í vikuskiftinum. Tilfar... Continue reading →


text:
Á samkomu í ÍSF-húsinum í dag vóru úrvalspengarnir hjá ÍSF útlutaðir. U18-landsliðið hjá monnum fekk tillutað 300.000 kr í bólki 2.
Tilsamans vóru útlutaðar 1,8 mió. kr og var hetta munandi meira enn undanfarnað ár. Tað er serliga úrslitið í European Open, har Føroyar blivu nr. 1 av 24 liðum, sum ger at liðið kann roknast millum heimsins bestu og harvið fáa lut av úrvalspengunum.
Játtaði peningurin ger, at U18-landsliðið kann fyrireika seg væl til komandi uppgávuna, sum er EM-kappingin í august, sum samstundis er ein undankapping til U19 HM-endaspælið í 2021 og U20 EM-endaspælið í 2022.


text:
Eg havi valt at mín bloggur skal eita SukurSøtt, tí tað lysur væl mín smak og stíl. Tað verða tó ikki bara søt innsløg at finna, men eisini annað í fyllur mín gerandisdag.
SukurSøtt er, fyri meg, eitt deiligt orð. Hevði verðin bara altíð verið sukursøt.. Nei, so hevði eg nokk saknað tað sterka, beiska, fríska, súrliga og alt annad dryss ið har tilhoyrir! Mín verð er ikki altíð sukursøt, men onkuntíð er hon! Og tá hon er .. so njóti eg tað alt eg kann.
Ljósareytt er og hevur altíð verðið mín yndis litur. Tann ljósareyði liturin stendur millum annað fyri gleði, positiviteti, eydnusemi og kærleika. Lýsingar id nærum øll ynskja, hava ein stóran tydning í dagligdegnum.
Pastel litir, blondir, blómur, tyll, glimmur og gull fangar altíd mítt eyga. Jú søtari, jú betur. Eftir mínum tykki, verður tað ongantíð ov søtt. Ótilvitað verði eg drigin at hesum lutum. Tad gleðir meg, lyftir meg upp, fær smílið framm á mínum varrum. Fantastiskt!
Um tú eisini er til tann søta stílin, ella leitar eftir íblástri til eitthvørt, so skalt tú verða hjartans vælkomin, at fylgja mínum bloggi.
M&K


text:
Á Kneysum 12
Fo- 650 Toftir
Teldupostur: nebo@nebo.fo
Heimasíða: www.nebo.fo
Tiltøk sum eru í Nebo eru m.a. familjumøti, sunnudagsskúli, bønarmøti, ungdómsmøti. Meira fæst at vita um tiltøkini við at fara á heimasíðuna hjá Nebo.
Nøkur av tiltøkunum eru ikki á skránni á hásumri!
Samkoman
Fyrstu møtini í samkomuni á Toftum vóru í 1925 – í stovuni hjá Sonnu og Andreasi í Túni. Salurin varð bygdur í Gamla bø omanfyri úti í Viku. Hann varð tikin í nýtslu á trettandu í 1935. Fyri lítlari hálvari øld síðani varð salurin lyftur upp, og tað varð bygt niðanúr, so pláss varð fyri køki og wc.
Fyrst í sjeyti árunum varð loftið sett í stand, og gamla gongin varð tikin uppí salin. Í áttati árunum varð køkurin gjørdur umaftur. Seinastu árini eru alt fleiri komin í salin, og harvið er hugsanin um nýggjan sal ment. Fyrsti fundur, um møguligan nýggjan sal, var hildin aftaná eitt morgunmøti 15.03.1998, har tosað varð um møguligt keyp av grundøkið.
Gamli salurin bleiv seldur til Tofta Talvfelag.


text:
Úr faldarinum:
Áðrenn tú velur fosturtøku
Við barn – og hvat so?
Ert tú við barn?
Flestu sum fáa at vita, at tær eru við barn gerast glaðar. Men tó ikki allar. Nakrar gerast skelkaðar. Tær hava ikki yvirlit yvir hvussu tær kunna fáa hetta barnið. Serliga um ein er heilt ung. Kanska stendur ein einsamøll við hesum barninum. Ella ein noyðist at gevast við eini útbúgving. Og hvussu við tí fíggjarliga. Og øllum tí praktiska.
Hvør skal avgera?
Møguliga er tú ein av teimum, ið meta fosturtøku sum eina loysn, her og nú. Kanska metir tú, at tað eru eingir aðrir møguleikar eftir. At støðutakanin longu er framd fyri teg. Av øðrum. Av honum, ið ikki vil verða pápi beint nú. Ella foreldrunum, ið hugsa um tína framtíð. Ella – um tú ikki ert ung longur – av teimum, ið halda at eingin meining er í, at tú skalt aftur verða mamma.
Statt ikki einsamøll við trupulleikanum.
Tað er ikki lætt at verða tann, ið skal taka hesa tungu avgerð. Tá avgerðin er tikin og framd, vendist ikki aftur. Tann støða tú ert í, ger tað ikki lættari. Tað er sum tú ert ikki við teg sjálva. Tað er tó heilt vanligt at tú ikki kennir teg væl tilpassar á morgni, tolir ikki nógv av, og ert úti av javnvág. Heldur teg ikki kunna koma yvir nakað.
Tú kennir teg einsamalla við trupulleikanum. Men soleiðis nýtist tað ikki at verða. Sjálvt um tað sýnist sum um at eingin av næstringunum vilja tosa við teg um hetta, so er tað nakað, ið tú mást hugsa um. Tú hevur krav um at fáa hjálp frá tí almennu skipanini. Og tú kanst fáa hjálp frá privatpersónum, t.d. ráðgevarunum í Føroya Pro Vita. ( Ráðgevarar hjá Pro Vita)
Gev tær góða tíð.
Møguliga skal avgerin takast um heilt stutta tíð. Men tú hevur hóast alt tíð til at hugsa teg um. Avgerðin tú tekur hevur ikki bert týdning fyri næstu mánaðirnar, men fyri restina av lívi tínum.
Barn títt er longu livandi.
Lívið hjá tínum barni byrjar við gitingini – tá egg og sáðkykna sameinast. Allir teir eginleikar, ið barn títt arvar – eginleikar uttaná og innaní – er avgjørdur frá hesi stund. Áðrenn fyrsti mánaðin er farin, er longu eitt hjarta ið slær.
Hvat sigur lógin?
Í Føroyum hava vit í meginregluni ikki “fría” fosturtøku, tað vil siga at tað skulu nakrar treytir verða uppfyltar fyri at ein kann fáa framda eina fosturtøku.
Umframt at treytirnar skulu verða uppfyltar, skulu eisini tveir læknar viðmæla at fosturtøkan verður framd.
Hóast hesar treytir, sýnist tað sum tað ikki er so stór forðing fyri at ynski um fosturtøku verður játtað, og tað sýnist sum læknarnir í Føroyum hava rættiliga nógv at siga hesum viðvíkjandi.
Hagtølini vísa at læknar ofta viðmæla fosturtøku.
Hvat hendir undir eini fosturtøku?
Flestu fosturtøkur verða framdar millum 7. og 12. viku. Mest vanligi hátturin í hesum tíðarskeiði er útsúgvingarhátturin. Í stuttum er mannagongdin tann at lívmóðurhálsurin verður víðkaður og eitt plastikrør verður koyrt inn í lívmóðurina.
Síðan verður barnið sogið út gjøgnum rørið við undirtrýsti. Í smálutum.
Aftana 12. viku er vanligt at geva eina sproytu við einum evni, ið kallast prostaglandin. Hetta setur føðingina í gongd. Barnið verður so føtt, ofta deyðføtt. Men barnið kann eisini verða livandi. Men tað fær onga viðgerð sum kann halda barninum livandi.
Er nakar vandi fyri heilsuni?
Fosturtøka kann geva heilsutrupulleikar. Hvussu ofta tað hendir er torført at áseta neyvt.
Tey hagtøl, ið verða førd á sjúkrahúsinum, siga at trupulleikar standast í 3-5% av førunum, um fosturtøkan verður framd í 8. til 12. viku. Seinni er vandin størri.
Ein av avleiðingunum av fosturtøku kann vera stórar bløðingar, ið vísir at læknin ikki hevur fingið alt út. So noyðist ein aftur á sjúkrahúsið fyri at verða útskava.
Ein annar vanligur trupulleiki er undirlívsbruni. T.v.s. bruni í eggjaleiðarunum og lívmóðurini. Ein slíkur bruni kann viðføra at eggjaleiðararnir lata seg aftur, sum ger at tað seinni kann gerast toført at gerast við barn.
Í heilt fáum førum hendir at lívmóðurin fær skaða av tólunum, ið læknin nýtir, og hetta kann geva trupulleikar við seinni barnburði.
Um long tíð er liðin síðan fosturtøka er framd, er sjálvsagt trupult at áseta neyvt, um tað er fosturtøkan, ið einsamøll hevur skuldina av møguligum trupulleikum seinni.
Tað finnast nógvar útlendskar kanningar, ið benda á eitt møguligt samband ímillum fosturtøku og ymiskar trupulleikar við seinni barnsburði: ov tíðliga føðing, at ein missur barnið, barnsburð uttanfyri lívmóður, v.m.
Sálarligir trupulleikar
Gerst ein tunglyntur aftaná fosturtøku? Tað er ikki semja um hetta. Tað sigur seg sjálvt, at tað er trupult at máta. Kenslur eru so ymiskar, frá persón til persón.
Nakrar kanningar, ið gjørdar eru í Danmark, vísa at tær flestu kenna seg lættari beint aftaná fosturtøkuna. “Nú er tað yvirstaðið.” Men hvussu er seinni?
Her vísa royndirnar m.a. úr USA, at nógvar kvinnur hava álvarsligar sálarligar trupulleikar, árini aftaná. Sálarfrøðingar tosa í dag beinleiðis um eitt “post abort-syndrom” ella “eftir-fostutøku-eyðkenni”, og nógvar ráðgevingarstovur til at hjálpa teimum eru settar á stovn.
Mangan er tað tó torført at áseta røttu sjúkuavgerð, tí tað higartil hevur verið vanlig hugsan, at ein ikki hevur sálarligar trupulleikar aftaná fosturtøku. Tí aftra kvinnur seg mangan at viðganga orsøkina til sálartrupulleikarnar, og tí fáa tær heldur ikki røttu viðgerð.
Føroya Pro Vita bjóðar ráðgeving og stuðul til kvinnur, ið hava tað trupult við seg sjálva eftir fosturtøku.
Amerikanska tíðarritið Life Magazine hevði hesa mynd á forsíðuni, av einum óføddum barni, ið var 18 vikur gamalt. Einar tvær vikur seinni, kunnu tær flestu merkja at barnið rørir seg. Barnið vigar í 20. viku uml. 500 gram.
Ein annar útvegur
Tú hevur loyvi at halda at tað er trupult. Tú hevur loyvi at halda, at tú ikki serliga væl kann átaka tær ábyrgdina av einum barni í løtuni. Sjálvt við tí hjálp tú kanst fáa frá tí almenna og eisini privat.
Men so er ein annar útvegur. Tú kanst føða barn títt og burtættleiða tað.
Nógv halda, at tað kensluliga er ein torfør avgerð, men hugsa tó um …
– at tú loyvir barni tínum at liva
– at tú gleðir tvey onnur menniskju, ið ikki sjálv kunna fáa børn
– at barnið hjá tær hevur sera góðar møguleikar at fáa eitt gott lív, tí ættleiðingarkrøvini eru sera strong
– at heilsuvandin í sambandi við barnsburð og føðing er minni enn í samband við fosturtøku
– at tú, tá ein tíð er umliðin, hevur tað betri við at vita at barnið hjá tær livir og hevur tað gott
Tú skalt eisini vita at um tú avgert at burtættleiða nú, men angrar tað aftaná føðingina, hevur tú ikki mist rættindini til at hava títt barn.
At fáa eitt barn.
“Eg haldi ikki eg eri før fyri at geva mínum barnið nakran góðan uppvøkstur”. Soleiðis eru tað mangar, ið siga sum grundgeving fyri fosturtøku.
Jú, tað kann verða trupult. Eisini um tú ert einlig mamma. Samfelagið er kanska ikki serliga barnavinarligt.
Men vit hava ikki loyvi at vísa ábyrgdina frá okkum. Títt barn er títt barn – líka mikið um samfelagið ger nógv ella lítið fyri teg.
Hugsa eisini um at tín sosiala og fíggjarliga støða skjótt kann broytast til tað betra um nøkur ár. Tað hendir jú so nógv í tilveruni, sum ein ikki veit um frammanundan – tíbetur.
Tað sum tú óttast í dag, er kanska tað tú gleðist yvir í morgin.
At fáa eitt barn merkir eisini at tú verður ámint um, at tað eru onnur virði í tilveruni enn bert tað materiella.
Børn hugsa ikki um sosialt støði – tað er nakað tey læra av okkum vaksnu. Børn eru krevjandi á heilt ein annan hátt.
Tey krevja foreldranna umhugsan, umsorg og kærleika. Tað er m.a. tí, at tað er so trupult – og frálíkt – at hava børn.
Men børn ikki bert kreva. Tey geva meir enn vit kunna máta í peningi. Tey geva seg sjálvi, kærleika, umsorgan, og so alt tað álit tey geva okkum og alla gleði ein fær at eiga børn.
Hvat gert tú nú?
Tú skalt sjálvandi fyrst umhugsa tína støðu gjølla. Royn í tíni familju, ella har tú ert, at finna tey menniskju, ið kunna hjálpa tær á ein og annan hátt.
Tú kanst eisini fara á Almannastovuna og biðja um at sleppa at tosa við ein Sosialráðgeva. Hesin kann so greiða tær frá hvussu tín støða vil verða, fíggjarliga, eina og viðv. útbúgving, íbúð, stovnsplássi til barnið o.s.fr.
Tú skalt minnast, at tú hevur møguleika at taka onkran við tær til slíka samrøðu.
Heldur tú at úrslitið ikki er serliga gott, so fell ikki í fátt, og gevst ikki á hendur.
Ring ella skriva til okkara. Samband til okkara bindur teg ikki til nakað. Avgerðin verður altíð tín. Tey fólk, ið tú tosar við, hava tagnarskyldu og tann ráðgeving og stuðul tú fært kostar einki.


text:
Image fílur (virtual machine) til security servara
Her niðanfyri finnur tú leinkjur til security servara í .ova sniði.
Tað kann gerast neyðugt at konverterea image til tað virtualiseringsumhvørvi sum tú nýtir.
-
Vit hava gjørt eitt ova image eisini, tí tað kann brúkast á fleiri platformum, og fyllur bara 1/3 tí tað er komprimerað. Tað kann heintast her: ss.ova
-
-
-
-
-
-
-
-
Eg havi lagt eitt nýtt ova image út, og havi strikað hini gomlu, so har bert er ova eftir. Eg havi lagt iptables og filtur inn, og eisini tann password policy manager inn, sum er nevnd i SS vegleiðingini, men havi ikki gjørt ein politikk.
Havi testa iptables eitt sindur, men vil gjarna hava feedback um okkurt kann gerast betur. Eg havi latið tey portrini upp, sum eg vænti kunna verða brúkt undir vanligum umstøðum.
-
-
Har sum tú linkaði til í tínum spurningi:
Hans, er ss.ova herdur eftir tilmælinum frá x-road toyminum?
-


text:
Til tess at røkka endamálum skúlans skal Listaháskúli Føroya veita bæði grund- og víðari útbúgving, undirvísing í listasøgu og skipa fyri framsýningum og framførslum.
Í fyrsta umfarið verður farið undir skeiðsvirksemi.
Undirvísarar:
Undirvísarar við Listaháskúla Føroya skulu uppfylla tvær av trimum treytum:
- Prógv um minst trý ára útbúgving á Bachelor-støði við denti á listafakligt háttalag.
- Prógv um minst trý ára listarligar arbeiðsroyndir, har arbeitt hevur verið burturav við listagreinini.
- Skrivlig viðmæli frá minst trimum lærarum á skúlanum og/ella viðurkendum listafólkum innan ávísu listagreinina.
Stýrið fyri skúlan góðkennir tilmælini.
Heystið 2014 verða hesir undirvísarar á Listaháskúlanum:
- Gunnvá Zachariasen
- Janus Dam Guttesen
- Jóhan Martin Christiansen
- Katrina í Geil
- Meduna Dalsgaard
- Petur Pólson
- Pernille Falch Heinesen
- Sakaris Stórá
- Súsanna Tórgarð
- Vígdis Petersen Høgagarð


text:
Føroya Tekniska Lærarafelag vil hervið lýsa sín fulla stuðul til Felagið Føroyskir Sjúkrarøktarfrøðingar í stríði teirra at fáa betri sømdir fyri limir sínar.
FTL heitir somuleiðis á Fíggjarmálaráðið, at virða frælsa samráðingarrættin hjá hvørjum einstøkum fakfelagi.
FTL vil heita á fíggjarmálaráðið um at seta seg aftur við samráðingarborðið og byrja einar veruligar samráðingar.
Vegna Føroya Tekniska Lærarafelag
Jørgin Vágslíð
Formaður
Um tú veitst okkurt, sum VP ikki veit - skriva so til vp@vp.fo


text:
Ingunn Eiriksdóttir, stjóri í Betri Trygging, hevur keypt møblar til sína stjóraskrivstovu og eina aðra skrivstovu frá manni sínum. Tað veit Kringvarpið í kvøld.
Rokningin var áljóðandi 265.000 krónur og tað eru tryggingatakararnir, sum rinda.
Ingunn Eiriksdóttir vil ikki gera samrøðu við Kringvarpið um hví hon valdi at keypa møblar til sína skrivstovu frá manni sínum.
Keypið hevur fingið grannskoðararnir at skriva soleiðis í ársroknskapinum fyri 2018.
- Leiðsla felagsins hevur í árinum keypt vørur og tænastur frá nærstandandi pørtum á samlað 265 tkr. Hesar vørur og tænastur eru keyptar á marknaðartreytum.
Lars Bonde, nevndarformaður í Betri Trygging, irriterast um málið, men sigur við Kringvarpið, at Ingunn Eiriksdóttir ikki hevur brotið nakrar reglur.
- Vit hava ikki havt nakran regul um, at tað má man ikki, so Ingunn hevur ikki gjørt nakað skeivt. Vit hava eftirfylgjandi viðtikið, at keypur man frá nærstandandi partum, so spyr man áðrenn, sigur hann.


text:
Tað vóru fimm fólk um 20 ára aldur og ein svenskur tyrluskipari, sum doyðu í vanlukkuni í Alta í Noregi seinnapartin leygardagin. Alta, sum nú er raktur av nívandi sorg, er størsti býur í Finnmørkini og fimm av teimum, sum lótu lív, vóru úr býnum.
Tyrlan, sum datt niður í fjallalendið í ein útsynning úr Alta, fleyg leigutúrar, og tað var í samband við festivalin - Høstsprell - at ungu fólkini í gjár vóru á ferð í tyrluni.
Eftir at tey avvarðandi hava fingið boðini, hevur norska løgreglan nú kunngjørt nøvnini á fýra av teimum, sum vóru úr Alta: Markus Vonheim (19), Kine Johnsen (20), Robin Karlsen (20) og Kevin Berg (20).
Tey vóru øll vinfólk, fødd í 1998 og 1999, og Kine Johnsen og Kevin Berg vóru systkinabørn. Millum tey deyðu var eisini ein 22 ára gomul kvinna úr Alta og síðan flogskiparin, ein 27 ára gamal svenskur ríkisborgari.
Løgreglan hevur ikki upplýst nøvnini á tveimum teimum seinastu, sum eisini lótu lív, og hetta er í samráð við avvarðandi hjá teimum deyðu.
##med2##
- Alta er ikki størri enn tað, at fólk kenna hvønn annan. Hetta eru ungdómar, sum fleiri av okkum kenna, og vit kenna foreldur og familju, siga syrgjandi fólk innan ítróttarheimin í Alta við NRK.
Lagt verður aftrat, at onkrir fótbóltsdystir eru avlýstir, og aðrir eru leiktir við syrgibandi. Onkur av liðunum hava ferðast langan veg til Alta, og tí hevur ikki borið til at avlýst allar fótbóltsdystir í býnum í dag.


text:
Fulkubbi
Fulkubbi (frøðiheiti - Alle alle) ella fulkobbi er nakað sum stari til støddar. Hann er svartur omaná við hvítum strikum aftur eftir bakinum og tvørtur um veingirnar, í neðra hvítur. Nevið er stutt og kubbut. Hann eigur í óføra stórum meingi í norðastu kuldalondum, sum Grønlandi, Svalbarði, Jan Mayen og ikki sørt norðarlaga á Íslandi. Tað er ein lívligur og bragdligur fuglur, kvikur og snúiligur at renna millum urðagrótið, svimur skjótt og ger stór kav. Her uttan um Føroyar sæst hann um hávetur, stundum í flokki, men mest einstakir. Aftaná stóródnir, tá ið hann einki vinnur til føði, rekur onkur deyður á land. Teir norðastu grønlendingarnir taka hann við fleygastong; teimum er hann ein hentur fuglur, bæði til matna og klædna, einki lívir so væl sum plagg, seymað saman av fulkubbaskinni, siga teir.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
Sí eisini[rætta | rætta wikitekst]


text:
- Tíðindi, mentan og ítróttur
Løgtingið byrjar árið við pensjónunum
Fyrsti tingfundurin í ár verður týsdagin.
Tá fer løgtingið at viðgera tey seks lógaruppskotini, sum saman mynda pensjónsnýskipanina.
Mikudagin er eisini eitt stórmal frá landsstýrinum á skránni, - nýggja alilógin.
Løgtingið skal eisini viðgera uppskotið hjá Sonju Jógvansdóttur um skattafrádrátt fyri limagjald til fakfeløg.
Hetta er aðru ferð í hesara tingsetuni, at tingið viðger hetta uppskotið.
Fall fyri jól
Samgongan hevur lovað Sonju Jógvansdóttur at atkvøða fyri uppskoti hennara.
Men tá atkvøðast skuldi seinast, tað var stutt fyri jól, fekk samgogan ikki mannað lið, so uppskotið fall.
Hósdagin er so byggingin hjá Almannamálaráðnum á skránni. Byggjast skulu barnaheim, tveir vardir bústaðir í Havn og heim til ung við autismu.
Og tveir skrivligir fyrispurningar skulu svarast hósdagin.
Annar er um røkt og tænastutilboð til røktarkrevjandi fólk, sum eru yngri enn 67 ár, og hin er um rækjufiskiskap við Svalbard og í russiskum sjógvi.
Sí eisini


text:
Bosnia og Hersegovina
Bosnia og Hersegovina (bosniskt og kroatiskt: Bosna i Hercegovina, serbiskt: БocHa и XepцeroBиHa) er land í Landsynningsevropa. Í øldir hava ymisk fólkasløg búð her, t.d. muslimskir bosniar, katólskir kroatar, ortodoksir serbar og jødar. Tá ið londini tóku sjálvstýri, elvdi stríð ímillum fólkasløgini til blóðugt borgarakríggj. Friðarsamráðingar í Dayton í Ohio fingu partarnar at leggja vápnini síðst í 1995.
Fyri borgarakríggið var høvuðsstaðurin, Sarajevo, nýmótans stórbýur, men tá ið kríggið brast á, víggirdu serbar seg í fjøllunum uttan um býin og bumbaðu hann í trý ár, og mong fólk doyðu. Tey, sum vórðu eftir í býnum, toldu nógv hesi árini, og trot var á øllum neyðsynjarvørum. Tá ið serbar tóku seg inn í Bosnia, gjørdu teir tað, ið verður kallað fólkareinsan. Endamálið varð at rudda økið fyri muslimar og kroatar, hóast teir og serbar høvdu búð síð um síð so leingi, nakar visti. Tíggjutúsundtals fólk, ið ikki vóru serbar, vórðu myrd. Upp aftur fleiri flýddu av landinum. Mangir bosniskir muslimar búgva nú sum flóttafólk í m.ø. Týsklandi og Noregi.
Bosnia og Hersegovina er eitt land, ið hevur trý almenn mál, kroatiskt, serbiskt og bosniskt. Høvuðsstaðurin, Sarajevo, var vertur fyri Olympisku vetrarleikunum í 1984.
Innihaldsyvirlit
PolitikkurRætta
Bosnia og Hersegovina er formliga undir leiðslu av ST, har ein ST-útnevndur sendimaður hevur høvuðsyvirlit yvir landinum, og kann koyra politisku leiðsluna í landinum frá. Hetta er skipað gjøgnum sokallaðu Dayton-avtaluna, ið varð undirskrivað í 1995. Á valinum í 2014 til ting landsins verða tríggir forsetar valdir, ein fyri hvørt av størstu fólkasløgunum. Forsetarnir eru valdir í fýra ár, men sita í átta mánaðir, so verður skift til næsta forseta. Í fýra ára skeiðnum situr hvør forseti tvær ferðir átta mánaðir. Landið er býtt í tvey sjálvstýrandi økir, lýðveldi Srpska (Republika Srpska) og lýðveldi Bosnia-Hersegovina. Harafturat kemur Brcko-økið, ið liggur undir hinum báðum men sum formliga er sjálvstýrandi. Tjóðartingið er sett saman av 42 fólkavaldum frá sjálvstýrandi økjunum. 28 tinglimir koma úr Bosnia og Hersegovina og 14 úr Republika Srpska. Samansetingin av stjórn og politisku leiðsluni í ymsu pørtunum av landinum er sera fløkt. Tá ein roknar øll uppí, so hevur landið 14 forsætisráðharrar og 200 ráðharrastovur.[1]
SøgaRætta
JugoslaviakríggiðRætta
Í juni 1991 tóku Kroatia og Slovenia loysing frá samveldinum Jugoslavia. Í 1992 gjørdi Bosnia-Hersegovina tað sama. Eftir fáum mánaðum varð Jugoslavia syndrað sundur í fleiri sjálvstøðug ríki, har Serbia varð sterkasta landið, og blóðugasta kríggj í Evropa eftir Annan heimsbardaga brast á. Allir partar framdu grov krígsbrotverk, hóast altjóða royndir vórðu gjørdar at fáa partararnar at binda frið. Mong tjóðveldið skipaðu fyri tí, sum varð kallað tjóðskaparlig rensan og róku fólk, ið høvdu annan uppruna, frá húsum og heimi. Serbar bumbaðu, kringsettu og skutu inn í høvuðsstaðin í Bosnia-Hersegovina, Sarajevo, í trý ár. Kríggið í Bosnia-Hersegovina endaði í november í 1995 við friðartinginum, sum USA stóð fyrsi. Bosniska, serbiska og kroatiska tingið skrivaðu undir endaliga friðarsáttmálan í París, og Bosnia-Hersegovina skuldi gerast eitt sameint land, hóast tríggjar tjóðir - serbar, bosniar og kroatar - búgva har. Umsíðir varð friður aftur eftir bardagar í fýra ár. Kríggið kostaði fleiri enn 200 000 mannalív. Tað fer enn at vera ár at grøða tey sár, kríggið voldi.
Hygg eisini atRætta
KeldurRætta
- ↑ portal.fo - Í Bosnia velja tey tríggjar forsetar í dag, skrivað hevur Jógvan Hugo Gardar 12. oktober 2014


text:
B-kapping , fyri pinkur og piltar í amboðsfimleiki, verður tann 26 -27. apríl
2014 í FIMI, saman við FM-yngri, fyri pinkur, smágentur, gentur, piltar og
smádreingir.
Kappast verður í øllum amboðum. 4 amboð á kvinnusíðuni og 6 á
mannfólkasíðuni.
Fyrra dagin verður tað tann, sum er bestur í øllum amboðum samanlagt,
sum vinnur, meðan seks teir bestu íðkararnir, í hvørjum amboðið sær, sleppa
víðari til seinna dagin. Tann seinna dagin eru amboðsfinalurnar fyri einstaklingar
í B-kappingini og FM-yngri í hvørjum amboðið sær.
Tey, ið koma víðari frá kappingini fyrra dagin, møta aftur til kappingina seinna
dagin.
Skráin fyri kappingarnar eru hesar:
Skrá fyri leygardagin
tann. 26.apríl
Kl. 07.50 – 08.50 Felags upphiting fyri fimleikarar til
B-kappingina
Kl. 09.00 B-kapping
Kl. 13.20 – 14.20 Felags upphiting fyri fimleikarar til
FM-yngri
Kl. 14.30 FM-yngri
Skrá fyri sunnudagin
tann. 27.apríl
Kl. 07.50 – 08.50 Felags
upphiting fyri fimleikarar, ið hava kvalifiserað seg til amboðskappingina í
B-kappingini
Kl. 09.00 Amboðskapping fyri B-bólkin
Kl. 13.20 – 14.20 Felags upphiting fyri fimleikarar, ið
hava kvalifiserað seg til FM-yngri
Kl. 14.30 Amboðskapping fyri FM-yngri


text:
Jólalesnaður til børn og ung
Ein vøkur og spennandi jólasøga og eitt savn við søgum úr Mumidali eru millum nýggjastu bøkurnar, sum Bókadeild Føroya Lærarafelags hevur givið út.
Djóraljóð
Nógv spennandi ljóð eru at hoyra í djóragarðinum. Djórini kappast um at láta harðast. Les søguna, trýst á knøttarnar og hoyr fílin ýla, leyvuna brøla, delfinina hvína, sjóleyvuna goyggja og málið í nógvum øðrum djórum í djóragarðinum. Sam Taplin skrivaði, og Lee Wildish myndprýddi. Bókin er ein pappbók við ljóði, 10 s. og til tey 0-2 ára gomlu.
Søgur úr Mumidali
Eitt savn við spennandi søgum úr tí vakra Mumidalinum. Søgurnar snúgva seg um Mumihúskið og vinir teirra Mumrik, Lítlu Mý, Spelknadidduna og Snodda, sum renna seg í hattifnattarnar, fanga ein dreka, noyðast á eina óvæntaða ferð og hitta ta loyndarfullu Murruna. Amanda Li endursegði, og Ria Tórgarð týddi. Bókin er innbundin, 126 s. og til tey 3-6 ára gomlu.
Varaprinsessa Andersen
Lisa Andersen stúrir fyri síðsta skúladegi og sjónleikinum, sum flokkurin skal framføra. Tíbetur skal hon einki siga, tí hon skal bara vera afturparturin á einum hesti. Men so hendir tað, sum ikki má henda. Helena fær heilaskjálvta. Og Lisa, sum er varaprinsessa, noyðist at spæla prinsessa í sjónleikinum. Torun Lian skrivaði, og Jákup Sørensen týddi. Bókin er innbundin, 170 s. og til tey 7-9 ára gomlu.
Snjósystirin
Henda jólasøgan í 24 pørtum er kærkomin hjá øllum, ið eru góð við jólini. Skjótt verður jólaaftan, sum eisini er føðingardagurin hjá Jóali. Tað plagar at vera besti dagur í árinum, men í ár er einki, sum tað plagar. Jóal og familjan syrgja stórusystrina, Juni, sum er deyð, og Jóal heldur, at jólini rætt og slætt eru avlýst. Men ein dagin hittir Jóal ta lívsglaðu Hildigunn. Hon minnir hann á, hvussu góð jólini kunnu vera, og hann fer aftur at trúgva, at jólini kunnu koma kortini. Maja Lunde skrivaði, og Lisa Aisato myndprýddi. Jákup í Skemmuni týddi. Bókin er innbundin, 190 s. og til tey 10-12 ára gomlu.
Klukkustríðið
»Klukkustríðið« er triðja og síðsta bókin í klukkurøðini eftir M. G. Leonard. Úr einari loyniligari vistfrøðiskipan í frumskóginum ætlar Lucretia Cutter at sleppa óreinskapi leysum í verðini. Um vinfólkini Darkus, Virginia og Bertolt ikki megna at finna ein máta at steðga henni, fer hon at savna ein her av risavaksnum frankensteinklukkum. Menniskjuni eru hótt, og framtíðin er treytað av trimum børnum og teirra klukkum. Jenny Johannessen týddi. Bókin er heft, 288 s. og til stór børn og ung.
Mest lisið í farnu viku
Samrøða: Sofus Hansen um el-bilar
Leysaløtan - nýggj sending á R7 fríggjadagar
R7 Premier League (44) - 13. jan 2020
Skonnartin Kirjasteinur í Fuglafirði stendur nú í sjónum -
Miðvika við Kára P. Højgaard (7) - Gestur: Eivind Jacobsen
Eg eri stolti eigarin av 1/24 parti av einum reiðaríi
Samrøða: "Halleluja" Sofus Hansen um nýggja tónleikaútgávu
Eg eri tann einasti organisturin í Hvalvíkar kirkju í løtuni
Mentanarlønir landsins handaðar
Trý plettskot
Olivia, Bogi, Fríði og Karita komin umborð
Føroyska veðrið í tíðindunum hjá DR
Samrøða: Tóri Højgaard um ríkisrættarmál móti Donald Trump forseta
Jenis um ónøgd við virðisløn: Kristiligheitin er orsøkin
R2-Net ger FM-net til Tingvarpið
Metis - Øll sendingin - 14. jan 2020
Danir, sum ikki vilja eta halal kjøt, ilskast inn á Fødevarestyrelsen
Marita Klein Joensen: So nú er hon endiliga her
Innandurakapping á Tofta skúla
Íslendskir trolarar uttanfyri Suðuroynna
Tvey lík funnin í Íslandi
Grikkaland við at missa síni tjóðareyðkenni
Á vitjan í Bispagarðinum
Journalistur um skalvalop í Íslandi: Tíbetur hava vit góða tilbúgving
Samband
Postboks 226
FO-600 Saltangará


text:
Vegleiðing til avhendarar av privatum pappírsskjalasøvnum
Hevur ein ætlanir um at avhenda privat skjalasøvn, er týdningarmikið at boða Tjóðskjalasavinum frá ymiskum viðurskiftum viðvíkjandi skjalasavninum.
Hesir upplýsingar eru týdningarmiklir í mun til at Tjóðskjalasavnið skal kunna meta um skjalasavnið kann avhendast:
Um tilfarið - historikkur?
- Upprunin til tilfarið
- - Virki/fyritøka
- - Felagsskapur
- - Áhugafelag
- - Privatpersónur
- - Annað
- Um privatpersónar
- - Nær livdi viðkomandi?
- - Hvar búði viðkomandi?
- - Hvat var lívsstarvið?
- Hvat fyri tíðarskeið fevnir tilfarið um?
- - T.d. frá uml. 1915 - 1940 ella 1990 - 2000?
- Hvar er tilfarið skapt?
- Dømir:
- - Lá virkið í Kaldbak?
- - Er talan um skjøl, ið eru skapt av einum skyldfólki, ið búði tað mesta av lívi sínum í Sørvági?
- - Er talan um eina gerðabók frá eini lokalnevnd í einum áhugafelagið, ið fevndi um alt landið?
Umstøðurnar hjá skjalasavninum?
- Hvussu nógv fyllir tilfarið?
- - T.d. 10 ringbind, 3 stórar flytieskjur ella fyllir tað fimm reólir í einum kjallara?
- Hevur tilfarið fingið skaða?
- - T.d. er tað moðið, fingið vatnskaða, skaðadjór, sopp?
- Er talan um talgilt tilfar?
- - T.d. tekst- og myndafílur ella dátugrunnar. Er tilfarið á harðdiski, teldufløgu ella á diskettum?
- Er talan um filmar, myndir ella ljóðupptøkur?
- - Eru video- og/ella kasettubond?
- - Eru myndir ella ljósmyndir?
- - Eru persónarnir á myndunum eyðmerktir ella kunnu teir eyðmerkjast?
Samband:
Um ivamál eru, ella ein hevur spurningar, vinaliga set teg í samband við Tjóðskjalasavnið fyri at leita tær hjálp og vegleiðing:
- Tjóðskjalasavnið
- Tel: +298 340 540
- skjalasavn@skjalasavn.fo
- Mánadag - fríggjadag, kl. 10.00 - 15.00.


text:
AB gjørt sáttmála við 2 málmenn
Tað er gott at vera væl mannaður við málmonnum. AB hevur styrkt um málmanshópin í eldru deildunum, soleiðis at tað nú eru 3 málmenn til reiðar. Vit hava í eina tíð bert havt 2 málmenn, og tað er ov lítið, tá tað altíð kann henda, at onkur teirra verður skaddur ella ikki fær spælt.
Sáttmáli er gjørdur við 17 ára gamla Sverra Petersen, sum er uppvaksin í AB og hevur verið málmaður seinastu árini hjá U21 og 2. deild. Nú hann hevur gjørt sáttmála við AB, er hann vorðin partur av hópinum í Betrideildini eisini. Sverri hevur góð evnir sum málmaður, og spennandi verður at síggja hann mennast í málinum, nú hann nærkast vaksnamanna aldur.
Somuleiðis hevur AB gjørt sáttmála við 20 ára gamla danan Christopher Nødskov Frydelund Kristensen. Christopher hevur seinastu árini verið málmaður í 2. división á seniorliðnum hjá Boldklubben Søllerød Vedbæk, har hann annars eisini er uppvaksin og hevur spælt meginpartin av sínum ungdómsárum við góðum úrslitum.
Afturat hesum báðum málmonnunum hava vit okkara legendariska Heðin Stenberg. Sostatt skuldi málmanshópurin verið væl brynjaður til komandi kappingarár hjá Betrideildini, 2. deild og U21.
(Mynd: Sverri Petersen (vm) og Christopher N. F. Kristensen).
- Detaljer
- Skrevet af Kristian Dahl
-
Komandi dystir
Nú byrjar kappingarárið 2019. AB spælir hesar dystir komandi dagarnar:
Sunnudagin 10. mars:
Kl. 15.00 Betrideildin TB - AB í Trongisvági (Smyril siglir úr Havn kl. 11.00 og norður aftur kl. 17.30) (2-1)
Mánadagin 11. mars:
Kl. 20.00 Dreingir U21 AB - HB á Argjum (3-1)
- Detaljer
- Skrevet af Kristian Dahl
-
AB-Undrið mikudagin
2. Deild AB-Undrið spæla venjingardyst á Argjum mikudagin 27. februar kl. 18.30. (AB vann 2-0)
- Detaljer
- Skrevet af Kristian Dahl
-
Gentur U11 byrja 5. mars
Gentur U11 (føddar 2008 & 2009) byrja venjing á AB-vøllinum týsdagin 5. mars kl. 16.
Vant verður týsdag og hósdag kl. 16-17. Venjari er Palli Joensen.
Allar gentur eru vælkomnar.
- Detaljer
- Skrevet af Kristian Dahl
-
Nógv fólk á AB-limadegi
AB limadagur var í AB-húsinum í dag kl. 16.30-18.30 har høvi var at keypa AB-draktir og at gjalda limagjald. Nógv fólk komu á gátt hesa løtuna. Lutakast var um eina AB-drakt ímillum tey, ið guldu limagjald á AB-limadegnum. Lutakastið var, tá dagurin endaði, og vinnandi lutaseðilin er nr. 01. Vinnarin kann venda sær til tlf. 510669.
- Detaljer
- Skrevet af Kristian Dahl
-
Side 12 ud af 15


text:
Tann 29. oktober 2019 fylti psykiatriin í Føroyum 50 ár. Niðanfyri ber til at lesa greinar úr Sosialinum, stroyma fyrilestrar frá ráðstevnuni og hoyra samrøður, sum Kringvarið gjørdi í samband við føðingardagin.
Í samband við 50 ára dagin fyri psykiatri í Føroyum var serligt temablað gjørt, ið varð borið út í hvørt hús í Føroyum. Greinarnar eru tøkar niðanfyri. Les m.a. um avbjóðingar innan psykiatri sum stigmatisering, lukkaðu deild, psykiatri í mun til demens og avbjóðingar innan barna- og ungdómspsykiatri.
Psykiatrisk viðgerð á føroyskum máli og heima í Føroyum hevur í hesum døgum hálvthundrað ár á baki.
Les meira
Ein gerandisdagur á lukkaðu deild er broyttur til tað betra í tann mun, at sjúklingarnir ikki eru líka illa fyri, sum teir vóru fyrr. Tó er makt og beltifiksering ein partur av gerandisdegnum, og arbeiðið er ikki heilt vandaleyst.
Les meira
Tilgongdin frá innleggjan til ambulantu viðgerðina hevur havt við sær, at fólk í dag hava tað betri, og tey megna eitt vanligt lív hóast sálarligar avbjóðingar. Eingin er ein diagnosa. Men okkum tørvar opinleika og tolsemi fyri at koma á mál
Les meira
Nógv børn við sálarligum avbjóðingum koma ov seint í samband við Barna- og ungdómspsykiatriina. - Tað er heilt týðiligt eitt stigma knýtt at at koma her á deildina. Vit kundu ynskt, at tað gjørdist líka natúrligt at koma her, sum at fara á Barnadeildina ella Skaðastovuna
Les meira
Viðgerðin av sjúklingum við sálarligum avbjóðingum fevnir í høvuðsheitum um samrøðu- og heilivágsviðgerð. Men hvussu kann sjúklingurin hjálpast, tá hann ikki megnar at seta orð á sínar kenslur og tankar? Tí bjóðar Psykiatriin sjúklinginum hjálp við tónleiki og rørslu, soleiðis at hann kann finna samband við kroppin aftur
Les meira
Síðani 2007 hava føroyskir borgarar havt møguleikan at fáa viðgerð heima heldur enn inni á psykiatriska deplinum. Tilboðið verður nevnt Økispsykiatri og hevur havt við sær, at alsamt longri er millum innleggingarnar
Les meira
At gerast dement ella minnisveik er ein stoytur fyri fólk flest og teirra avvarðandi. Men tað er eingin deyðadómur. Við røttu hjálpini kann ein liva eitt gott lív við demensi í nógv ár
Les meira
Í samband við føðingardagin var skipað fyri stórari ráðstevnu við framløgum og fyrilestrum um menningina av psykiatri í Føroyum seinastu 50 árini.
Niðanfyri kunnu fyrilestrarnir frá ráðstevnuni stroymast.
Eyðun Joensen, sálarfrøðingur
Gyðja Tróndardóttir, B.S. Sc í samfelagsvísindum
Tormóður Stórá, leiðandi yvirlækni og depilsleiðari
Kára Bjarnadóttir, Cand. Mag. í retorikki
Í sofuni sita Pól Huus Sólstein, Anna Nolsøe Joensen og Anna Malan Jógvansdóttir.
Henrik Dahl, sjónvarpsvertur frá m.a. Rabatten á DR. Hesin fyrilesturin vendir sær til sálarsjúk, forvitin og serliga avvarðandi, øll fáa okkurt at hugsa um.
Psykiatriin 50 ár fekk sjónliga rúmd í miðlunum, og serliga gjørdi Kringvarpið nógv burturúr við samrøðum við starvsfólk, ið hava verið við frá byrjan.
Hoyr samrøðurnar á leinkjunum niðanfyri.
Petry Olsen og Marin Samuelsen vóru sjúkrasystrar, tá Árni Olsen lat upp fyrstu psykiatrisku deildina í Føroyum.
Hoyr samrøðuna her
Hetta sigur Eyðun Joensen, sálarfrøðingur, um støðuna til fólk við sálarligum avbjóðingum, nú psykiatriin í Føroyum hevur 50 ár á baki.
Hoyr samrøðuna her
Í dýpdini í Kvinnu, sum kom fyrst í november, var stórt fokus á sálarsjúku, har greitt var frá persónligum søgum og politisku raðfestingini, sum hevur ført við sær betri tilboð til børn og ung, at sálarlig skaðastova vónandi verður veruleiki.


text:
Stuðulsgrunnurin fyri KRIS ynskir við hesum skrivi, at koma við eini hjartans tøkk til tykkum øll, ið hava stuðlað.
Inn komu tils. Kr. 199.000,00
Peningurin fer til at gera ábøtur á hús, sum stuðulsgrunnurin, við eini stuðulsavtalu,hevur keypt frá Bank Nordik.
Talan er um fyrrverandi bankabygningin á Toftum.
Túsund takk til tykkara, sum vóru úti við bússum. Takk til tykkara, sum hava flutt pening á kontu, og hava ringt inn til 90 nr.
Uttan tykkara hjálp hevði hetta ikki ikki kunna latið seg gjørt.
Vinaliga
Samskipari
Beinta M. Pedersen


text:
Fylgdi við áhuga við, tá sáttmálin var undirritaður ímillum Húsa kommunu og Klaksvíkar kommunu, við hjáveru av Sirið Stenberg.
Nógvar kommunur hava óivað slíkar sáttmálar, tí meti eg at hetta hevur almennan áhuga, at fáa at vita um slíkir sáttmálar hava nakað virði.
Vit á Skála og í Skálafirði standa við einum sáttmála, sum er samtyktur á bygdaráðsfundi á Skála og í Runavík tann 10.10.2001, og er undirritaður av báðum borgmeistarunum.
Hesin sáttmáli er góðkendur og undirritaður tann 12.11.2001, av Anfinni Kallsberg, løgmanni.
Hetta samstarv hevur gingið væl, so at ikki hevur veri neyðugt at fara í sáttmálan aftur fyrrenn nú, tað hevur eydnast Magnusi Rasmussen, ið var borgarstjóri inntil ársskiftið 2015/2016, saman við einum meiriluta í Runavíkar kommunu, at taka sambýlið frá Skála og Skálafirði, og bera út á Strendir, saman við 6,4 milliónum av okkara skattakrónum.
Hetta meti eg vera groft sáttmálabrot.
Sambýlið á Skála/Skálafirði var tað fyrsta sambýli sum var sett á stovn í landinum, og var hettar í1994.
Nú eru bygdirnar her, Skála og Skálafjørður, einastu bygdir í landinum, har sambýlið verður tikið við politiskum valdi.
Hetta er sera ørkymlandi, at vera niðurgjørdur soleiðis av okkara egnu kommunu. Vit skilja hetta ikki.
Jørgin Bech
Pensionistur á Skála
Um tú veitst okkurt, sum VP ikki veit - skriva so til vp@vp.fo